বাংলার সময় গোপালগঞ্জে পৃথক সড়ক দুর্ঘটনায় নিহত ২\nগোপালগঞ্জে পৃথক সড়ক দুর্ঘটনায় এক নারীসহ দুজন নিহত হয়েছেন। কাশিয়ানী ও মুকসুদপুর থানা পুলিশ ঘটনার সত্যতা নিশ্চিত করেছে। শুক্রবার (২৩ অক্টোবর) সকালে ও বৃহস্পতিবার রাতে এসব দুর্ঘটনা ঘটে।\nপুলিশ জানায়, গোপালগঞ্জের কাশিয়ানীতে নিয়ন্ত্রণ হারিয়ে সড়কের পাশের গাছের সঙ্গে ধাক্কা লেগে শাহিন মোল্লা (৩০) নামে এক প্রাইভেটকার চালক নিহত হয়েছেন। এ ঘটনায় প্রাইভেটকারের দুই যাত্রী আহত হয়েছেন।\nশুক্রবার সকাল ৭টার দিকে ঢাকা-খুলনা মহাসড়কের কাশিয়ানী উপজেলার ধূসর ব্রিজের কাছে এ দুর্ঘটনা ঘটে। নিহত শাহিন মোল্লা ফরিদপুর জেলার ভাঙ্গা উপজেলার আতালিয়া গ্রামের আয়ূব আলী মোল্লার ছেলে। আহত নন্দন দত্ত (২২) ও কার্ত্তিক মণ্ডলকে (২৪) গোপালগঞ্জ ২৫০ শয্যাবিশিষ্ট জেনারেল হাসপাতালে ভর্তি করা হয়েছে।\nকাশিয়ানী থানার ভারপ্রাপ্ত কর্মকর্তা (ওসি) মো. আজিজুর রহমান জানিয়েছেন, সকালে প্রাইভেটকারে করে ফরিদপুর জেলার ভাঙ্গা থেকে নন্দন দত্ত ও কার্ত্তিক মণ্ডল নামে দুজন খুলনা যাচ্ছিলেন। তাদের প্রইভেটকারটি কাশিয়ানীর ধূসর ব্রিজের কাছে পৌঁছালে চালক নিয়ন্ত্রণ হারিয়ে রাস্তার পাশের গাছের সঙ্গে ধাক্কা লাগায়। এতে প্রাইভেটকারটি দুমড়েমুচড়ে গিয়ে চালকসহ তিনজন আহত হন। আহতদের উদ্ধার করে কাশিয়ানী উপজেলা স্বাস্থ্য কমপ্লেক্সে নেয়ার পর প্রাইভেটকার চালকের মৃত্যু হয়। পরে আহত নন্দন ও কার্ত্তিককে গোপালগঞ্জ ২৫০ শয্যা বিশিষ্ট জেনারেল হাসপাতালে ভর্তি করা হয়।\nঅন্যদিকে, বৃহস্পতিবার রাতে ঢাকা-খুলনা মহাসড়কের মুকসুদপুর উপজেলার কলেজ মোড়ে মাইক্রোবাসচাপায় খুশি বেগম (৫০) নামে এক নারী নিহত হয়েছেন। নিহত খুশি বেগমের বাড়ি মুকসুদপুর উপজেলার প্রভাকরদী গ্রা‌মে।\nমুকসুদপুর থানার ভারপ্রাপ্ত কর্মকর্তা (ওসি) মো. আবু বকর মিয়া জা‌নি‌য়ে‌ছেন, রাতে মুকসুদপুর উপজেলার কলেজ মোড় এলাকায় রাস্তা পাড় হচ্ছিলেন খুশি বেগম। এ সময় দ্রুতগামী একটি মাইক্রোবাস তাকে চাপা দিলে মারাত্মক আহত হন তি‌নি। পরে স্থানীয়রা তাকে উদ্ধার করে মুকসুদপুর উপজেলা স্বাস্থ্য কমপ্লেক্সে নিয়ে গেলে কর্তব্যরত চি‌কিৎসক মৃত ঘোষণা করেন।


রাজসাক্ষী কাকে বলে? - Bissoy Answers\nরাজসাক্ষী কাকে বলে?\n807 জন দেখেছেন\nঅপরাধ দমনের দায়িত্ত রাষ্ট্রের আর একারনে অধিকাংশ অপরাধের মামলার বাদী রাষ্ট্র হয়ে থাকে। আইন শৃংখলা রক্ষা করে জনগণের নিরাপত্তা বিধানের দায়িত্ত রাষ্ট্রের। ব্রিটিশ শাসন আমলে বাদী হতেন রাজা। তাই গুরুতর অপরাধ সংঘটনকারী ব্যাক্তি যারা আইনের সুযোগ নিয়ে সাক্ষী হয়ে রাজার পক্ষে সাক্ষ্য প্রদান করতেন তারাই রাজসাক্ষী হিসেবে গণ্য হতেন।\nকোন একটি অপরাধ সংঘটনে যে সকল ব্যাক্তি জড়িত থাকে তাদের প্রত্যেককে অপরাধের সহযোগী বলা চলে। অপরাধে সহযোগী সাধারণত সরকার হতে ক্ষমার প্রতিশ্রুতি লাভ করে রাজসাক্ষীতে পরিণত হয় এবং সে কারনে সরকারের পক্ষাশ্রিত হওয়ার সম্ভাবনা থাকে। সাক্ষ্যের অভাবে কোন অপরাধী যাতে শাস্তি থেকে অব্যাহতি না পায় সে কারনে ফৌজদারি কার্যবিধির ৩৩৭ ও ৩৩৮ ধারায় কতিপয় শর্ত সাপেক্ষে আসামীকে সাক্ষী হিসাবে ব্যাবহার করার বিধান রয়েছে। গুরুতর অপরাধ সংঘটনকারীর কোন সহচর যদি অপরাধের ঘটনা সম্পুর্ন রুপে প্রকাশ করে এবং নিজেকে জড়িয়ে সহচরদের বিরুদ্ধে সাক্ষ্য প্রদান করে তাহলে তাকে রাজসাক্ষী বলে।\nকেবলমাত্র দায়রা আদালতে বিচারযোগ্য কোন অপরাধ বা দশ বৎসর পর্যন্ত কারাদণ্ডে দণ্ডনীয় কোন অপরাধ বা দণ্ডবিধির ২১১ ধারার অধীনে সাত বৎসর পর্যন্ত কারাদণ্ডে দণ্ডনীয় কোন অপরাধ বা দণ্ডবিধির ধারা ২১৬ক, ৩৬৯, ৪০১, ৪৩৫ ও ৪৭৭ক এর কোন অপরাধের ক্ষেত্রে একজন মেট্রোপলিটন ম্যাজিস্ট্রেট বা কোন প্রথম শ্রেণীর ম্যাজিস্ট্রেট অপরাধটির তদন্ত অনুসন্ধান বা বিচারের কোন পর্যায়ে অপরাধের সহযোগী কোন ব্যাক্তিকে এই শর্তে ক্ষমা করার প্রস্তাব দিতে পারেন যে অপরাধীদের সম্পর্কে গুরুত্বপূর্ণ তথ্যগত বিষয়ে সত্য ঘটনা প্রকাশ করলে তাকে ক্ষমা করা যাবে।\nরাজসাক্ষীর বিবৃতিতে দুটি উপাদান থাকতে হবে যথা ক) সে অপরাধে অংশ গ্রহণ করেছিল এবং খ) অন্য সকল আসামীর অংশগ্রহণ গুরুত্বপূর্ণ বিষয় দ্বারা সমর্থিত।\nরাজসাক্ষী যদি পুর্বে থেকে জামিনে না থাকে তাহলে তাকে বিচার শেষ না হওয়া পর্যন্ত কারাগারে আটক রাখতে হবে। কারণ জামিনে থাকা রাজসাক্ষীর সাক্ষ্যের প্রকৃতি অনেকটা দুর্বল।\n11 নভেম্বর "পৌরনীতি" বিভাগে জিজ্ঞাসা করেছেন মোঃ আবু মুসা সাজিদ (362 পয়েন্ট)


বনিবনা হচ্ছে না কিরণ-আমিরের! - MysmsBD.Com Login Sign Up HomeSms ZoneTube Home › বিনোদন ডেস্ক › বিবিধ বিনোদন › বনিবনা হচ্ছে না কিরণ-আমিরের! বনিবনা হচ্ছে না কিরণ-আমিরের!In বিবিধ বিনোদন - Nov 25 at 8:37am কিরণ রাও আর আমির খানকে বহুদিন পর দেখা গেল না একসঙ্গে। কিরণ ব্যস্ত থাকলেন হলিউড ফিল্ম ‘লা লা ল্যান্ড’-এর ভারতে প্রিমিয়ার অনুষ্ঠানে। আর আমির থাকলেন বড়দিনে মুক্তি পাওয়া ‘দঙ্গল’-এর প্রমোশনে। তা থেকেই টিনসেল টাউনে জল্পনা ছড়িয়েছে তাহলে কি বনিবনা হচ্ছে না কিরণ-আমিরের। আসলে তা নয়, কিরণ মনে করেন আমিরের থেকেও বড় অভিনেতা ‘দ্য নোটবুক’ খ্যাত রায়ান গসলিং। কিরণ জানিয়েছেন, সচেতনভাবেই তিনি ‘লা লা ল্যান্ড’ দেখতে যাওয়ার সিদ্ধান্ত নিয়েছেন সচেতনভাবেই। দঙ্গলের জন্য ২৫ কিলোগ্রাম ওজন বাড়িয়েছেন ৫১ বছর বয়সী আমির। ৯৫ কিলো ওজনের নতুন আমির হরিয়ানার এক কুস্তি প্রশিক্ষকের ভূমিকায় অভিনয় করেছেন। গীতা এবং ববিতা ফোগাতের জীবনের লড়াই নিয়ে এই সিনেমা।\nতথ্যসূত্রঃ আজকাল Facebook Twitter Googleplus Pint Anik Sutradhar Posts 7002 Post Views 115 Related আরও দেখুন অন্যান্য ক্যাটাগরি নব্য, সারার পার্টির ছবি ভাইরাল 1 hour ago 40 আমির মিস্টার পারফেক্টশনিস্ট নন!4hours ago 123 মেয়ে আদিরার প্রথম ছবি শেয়ার করলেন রানি5hours ago 129 অভিষেকেই যৌন হয়রানির শিকার হয়েছিলেন রেখা!5hours ago 186 বলিউডে ২০১৬ সালে ঘর ভাঙল যাদের6hours ago 143 জয়ললিতার কোলে এই ছোট্ট মেয়েটিকে আপনি চেনেন? 8 hours ago 113 যে কারণে কষ্টে আছেন শাহরুখ! 8 hours ago 129 বলিউডের ছবিতে ‘রেপ সিন’-এর যে ভুলগুলি আজও প্রচলিত9hours ago 275 পাঠকের মন্তব্য (0)Please login To write comment


প্রকাশিত: ০৩:৫২ পিএম, ২০ এপ্রিল ২০২১\nগাজীপুরে এক যুবলীগ নেতার দখল থেকে কোটি টাকা মূল্যের এক একর বনভূমি উদ্ধার করেছে বন বিভাগ। উদ্ধার করা ওই বনভূমিতে তিনি মাছের খামার গড়ে তুলেছিলেন। মঙ্গলবার (২০ এপ্রিল) সকালে মাছের খামারে ভেকু দিয়ে মাটি ভরাট করে বন বিভাগ।\nঢাকা বন্যপ্রাণী ব্যবস্থাপনা ও প্রকৃতি সংরক্ষণ বিভাগের গাজীপুর ভাওয়াল রেঞ্জ কর্মকর্তা মো. মাসুদ রানার নেতৃত্বে এই উচ্ছেদ অভিযানে উপস্থিত ছিলেন বিভাগীয় বন কর্মকর্তা (ডিএফও) কাজল তালুকদার ও সহকারী বন সংরক্ষক (এসিএফ) শ্যামল কুমার ঘোষ।\nভাওয়াল রেঞ্জ কর্মকর্তা মো. মাসুদ রানা বলেন, ভবানীপুর বিটে ৪ নম্বর বারুইপাড়া মৌজার সিংড়াতলী এলাকায় সিএস-১৮ নম্বর দাগের ১০০, ১০১, ১১১ ও ১৬০ নম্বর আরএস দাগের বনভূমিতে মাটি খনন করে মাছের খামার নির্মাণ কাজ শুরু করেন গাজীপুর মহানগর যুবলীগের আহ্বায়ক কমিটির সদস্য কাইয়ুম সরকার ও তার লোকজন। এরপর প্রাথমিক পর্যায়ে সীমানা নির্ধারণ ছাড়া পুকুর খনন কাজে বাধা দেন ভবানীপুর বিট কর্মকর্তা। এতে কর্ণপাত না করে তারা ক্ষমতার দাপট দেখিয়ে খামারের নির্মাণ কাজ চালিয়ে যান।\nতিনি আরও বলেন, ভবানীপুর বিটে স্বল্প জনবল এবং বন দখলকারীদের উশৃঙ্খল আচরণের বিষয়টি ঊর্ধ্বতন কর্তৃপক্ষকে জানানো হয়। পরে বিভাগীয় বন কর্মকর্তার নির্দেশ এবং উপস্থিতিতে এই উচ্ছেদ অভিযান পরিচালিত হয়। এই ঘটনায় আইনানুগ ব্যবস্থা প্রক্রিয়াধীন রয়েছে বলেও জানান তিনি।\nসহকারী বন সংরক্ষক শ্যামল কুমার ঘোষ বলেন, বিগত দিনে কাইয়ুম সরকার বনে ছয়টি পুকুর খনন করেছিলেন। সম্প্রতি আরও নতুন তিনটি পুকুরের খনন কাজ শুরু করেন তিনি। অভিযানের আগে সার্ভেয়ার দিয়ে তার দখলে থাকা এক একর বনভূমি চিহ্নিত করা হয়। পরে উচ্ছেদের প্রথম পর্যায়ে ৫০ শতাংশ বনভূমিতে বিভিন্ন প্রজাতির চারা গাছ রোপণ করা হয়। উদ্ধারকৃত বনভূমির বর্তমান বাজারমূল্য অন্তত এক কোটি টাকা বলে জানান তিনি।\nঅভিযানে অন্যদের মধ্যে ঢাকা বন বিভাগের শ্রীপুর সদর বিট কর্মকর্তা সজীব কুমার মজুমদার, ভাওয়াল ও জাতীয় উদ্যান রেঞ্জের কর্মকর্তা এবং স্টাফরা উপস্থিত ছিলেন। অভিযানে জয়দেবপুর থানা পুলিশ আইন-শৃঙ্খলা পরিস্থিতি নিয়ন্ত্রণে দায়িত্ব পালন করে।\nএ ব্যাপারে যুবলীগ নেতা কাইয়ুম সরকার বলেন, বন বিভাগের অভিযানের কথা শুনেছি। আমি কখনই বন বিভাগের এক শতাংশ জমি দখল করিনি। সরকারি জমি দখলে রাখার প্রশ্নই আসে না। ওই মৌজায় আমার ১৫ বিঘার মতো জমি আছে। আমার জমির সঙ্গে বন বিভাগের জমি রয়েছে। আমার জমির সীমানা নির্ধারণের জন্য দুই বছর ধরে ঘুরছি। বন বিভাগ আমার জমির সীমানা নির্ধারণ করে তাদের কাছ থেকে অবমুক্ত করে দিচ্ছে না বলে অভিযোগ করেন তিনি।


Online এবং SMS – এর মাধ্যমে HSC-2015 ভর্তির আবেদন করার পদ্ধতি। Online এবং SMS – এর মাধ্যমে HSC-2015 ভর্তির আবেদন করার পদ্ধতি।\nOnline এবং SMS – এর মাধ্যমে HSC-2015 ভর্তির আবেদন করার পদ্ধতি।\nমাধ্যমিক ও উচ্চ মাধ্যমিক শিক্ষা বোর্ড, কুমিল্লা কর্তৃক অনুমোদন প্রাপ্ত\nআবেদন করার সময় শেষ। আ্গামী 25 জুন ১৫ খ্রি: এ কলেজের ওয়েব সাইটে ও নোটিশ বোর্ডে ফলাফল প্রকাশিত হবে।\nকফিল উদ্দিন ডিগ্রী কলেজে বিভিন্ন বিভাগে ২০১৫–২০১৬ শিক্ষা বর্ষে On-Line এ\nভর্তির আবেদনের নিয়মাবলী :\nটেলিটক প্রি–পেইড মোবাইল থেকে আবেদন করা যাবে।\nবিজ্ঞান বিভাগ থেকে এসএমএস (SMS) পাঠানোর প্রথম ফরমেট\nCAD<Space>106993<Space>S<Space>COM<Space>রোল নম্বর <Space> পাশের সন <Space>N<Space>B লিখে SEND করবে 16222 নম্বরে।\nব্যবসায় শিক্ষা শাখা থেকে এসএমএস (SMS) পাঠানোর প্রথম ফরমেট\nCAD<Space>106993<Space>B<Space>COM<Space>রোল নম্বর <Space> পাশের সন <Space>N<Space>B লিখে SEND করবে 16222 নম্বরে।\nমানবিক শাখা থেকে এসএমএস(SMS) পাঠানোর প্রথম ফরমেট\nCAD<Space>106993<Space>H<Space>COM<Space>রোল নম্বর <Space> পাশের সন <Space>N<Space>B লিখে SEND করবে 16222 নম্বরে।\nবি:দ্র: এখানে কফিল উদ্দিন ডিগ্রী কলেজ কোড -106993, S = বিজ্ঞান, B = ব্যবসায় শিক্ষা, H = মানবিক, COM = কুমিল্লা বোর্ড,- যারা অন্য বোর্ড থেকে পাশ করেছে তারা সে বোর্ডের নামের প্রথম তিন অক্ষর লিখতে হবে। (উদাহরণ: যারা মাদ্রাসা বোর্ড থেকে পাশ করেছে তারা COM না লিখে লিখতে হবে MAD) রোল b¤^i এস.এস.সি/সমমানের পরীক্ষার রোল b¤^i| মুক্তিযোদ্ধার সন্তানের ক্ষেত্রে <Space> N এর পরে <Space> FQ লিখতে হবে।\nসকল বিভাগের জন্য দ্বিতীয় এস.এম.এস (SMS) ফরমেট\nফিরতি এস.এম.এস (SMS) এ আবেদনকারীর নাম, কলেজের নাম, গ্রুপের নাম এবং ফি বাবদ কত টাকা কাটা হবে তা জানিয়ে একটা PIN কোড প্রদান করা হবে। আবেদনে সম্মত থাকলে ম্যাসেজ অপশনে গিয়ে CAD<Space>Yes<Space>PIN Code<Space>Mobile Number (নিজের ব্যবহৃত যে কোন মোবাইল নম্বর) লিখে Send করবেন 16222 নম্বরে।\nদ্বিতীয় এসএমএস (SMS) এর রিপ্লাই:\n‘Congrats! Name, You’ve successfully completed registration to process admission in Kafil Uddin Degree College for group : shift, Powered by Teletalk.\nনূন্যতম জিপিএ: মানবিক ২.৫ , বিজ্ঞান ৩.০০, ব্যবসায় শিক্ষা ৩.০০।\nএকজন আবেদনকারী একাধিক গ্রুপে আলাদা ভাবে আবেদন করতে পারবে। তবে প্রতি ক্ষেত্রে ১২০/ টাকা কেটে নেয়া হবে।\nআবেদন গ্রহণ: ০৬/০৬/২০১৫ খ্রি: থেকে ১৮/০৬/২০১৫ খ্রি: পর্যন্ত।\nপূণ:নিরীক্ষার মাধ্যমে যাদের ফল পরিবর্তন হবে তাদের আবেদনের শেষ তারিখ: ২১/০৬/২০১৫ খ্রি:।\nমেধা তালিকা প্রকাশ 25/06/2015 খ্রি: এসএমএস (SMS) অথবা (www.kudcbd.com. অথবা www.comillaboard.gov.bd এর মাধ্যমে পাওয়া যাবে।)\n১ম মেধা তালিকা থেকে ভর্তি: ২৮/০৬/২০১৫খ্রি: হইতে ২৯/০৬/২০১৫ খ্রি:\n২য় মেধা তালিকা থেকে ভর্তি: ৩০/০৬/২০১৫ খ্রি:।\nভর্তি ফরমের সংগে প্রয়োজনীয় কাগজপত্র কলেজে জমা দেওয়ার তারিখ ও সময় : ৩০/০৬/১৫ খ্রি:\nভর্তি সংক্রান্ত সকল কার্যক্রম মন্ত্রণালয় ও শিক্ষা বোর্ড প্রদত্ত নীতিমালা অনুসরণ করা হবে।\nবি এম শাখার ন্যুনতম জিপিএ ৩.০০।\nবিএম শাখার আবেদন On-Line হবে না বলে আবেদন ফরম কলেজ অফিস থেকে গ্রহণ ও জমা দিতে হবে। যোগাযোগ : ০১৭১–৮৭৮০৩৮৯ , ০১৭১২–০০২৩৬৭।\nOnline – এর মাধ্যমে ভর্তির আবেদন করার পদ্ধতি।\nআবেদন পদ্ধতি: website (www.xiclassadmission.gov.bd)G যেয়ে Apply Online এ ক্লিক করে প্রদর্শিত ছকে রোল নং, বোর্ড ও পাসের সন এন্ট্রি করতে হবে। ব্যক্তিগত তথ্য ভেসে আসলে মোবাইল bv¤^viwU নিশ্চিত হওয়ার জন্য ২ বার এন্ট্রি দিতে হবে। অতপর ভর্তিচ্ছু কলেজ ভার্সন এবং গ্রুপ Select করতে হবে।\nকোটার ক্ষেত্রে: কোটায় ভর্তিচ্ছু শিক্ষার্থীকে ছকের নির্দিষ্ট স্থানে তার জন্য প্রযোজ্য কোটা Select করতে হবে এবং এর বিপরীতে যথাযথ কতৃপক্ষের ইস্যুকৃত মূল সনদ থাকতে হবে।\nপছন্দক্রম নির্ধারণ: আবেদনকারী প্রথম যে কলেজটি নির্বাচন করবে সেটির পছন্দক্রম ১ম এবং ২য় বার নির্বাচনকৃত কলেজটি ২য় হবে। এভাবে পছন্দক্রম নির্ধারিত হবে।\nফি প্রদান: টেলিটকের message অপশন-এ নিম্নোক্ত উপায়ে আবেদন ফি প্রদান করতে হবে।\nCAD<space>106993<space>Application ID লিখে 16222 b¤^‡i Send করতে হবে।\nফিরতি SMS – এ আবেদনকারীর নাম, Application ID কলেজের সংখ্যা এবং ফি বাবদ ১৫০/- টাকা কেটে নেয়া হবে তা জানিয়ে একটি PIN প্রদান করা হবে। আবেদনে সম্মত থাকলে message অপশনে গিয়ে\nCAD<space> Yes <space>Pin লিখে 16222 b¤^‡i SEND করতে হবে।\nপছন্দক্রম সংশোধন: আবেদনকারী নির্ধারিত সময়ের মধ্যে Online এ তার Application ID এবং Password দিয়ে Login করে পছন্দক্রম সর্বোচ্চ ২ বার পরিবর্তন করতে পারবে।\n০১৭১৮–৭৮০৩৮৯ , ০১৭১৫–৩৩৯১৩৩, ০১৭১২–০০২৩৬৭,০১৭১১–২৩০৯১৭,০১৭১৭–৩০৩৫৩৭,০১৭১১–৩৭৯০৯২,০১৮১২–৬৪৪৪৬৭।\nPrevious articleস্বাগতম! কফিল উদ্দিন ডিগ্রী কলেজের নতুন ওয়েবসাইটে\nNext articleHSC Result 2015- Kafil Uddin Degree College


অন্যান্য শর্তের সঙ্গে এসব শর্ত রয়েছে ওই চুক্তিতে। মুখপাত্র আরো জানান, তিনি মুক্তি পাওয়ার পর পরই অল্প সময়ের মধ্যে গ্রেপ্তার হওয়া সব বিক্ষোভকারী ও নেতাকে মুক্তি দেয়ার কথা। বিক্ষোভকারী এই দলটি রাজধানীর প্রধান প্রবেশপথ বন্ধ করে রেখেছিল। এ সময় তাদের দাবি ছিল ফ্রান্সের সঙ্গে কূটনৈতিক সম্পর্ক ছিন্ন করতে হবে এবং ফরাসি রাষ্ট্রদূতকে বহিষ্কার করতে হবে।\nউল্লেখ্য, ফ্রান্সে মহানবী (স.)-এর ব্যঙ্গচিত্রের প্রতিবাদে বিশ্বে বিভিন্ন মুসলিম দেশে তীব্র প্রতিবাদ হচ্ছে। মুসলিমদের কাছে মহানবী (স.)-এর ব্যঙ্গচিত্র ধর্ম অবমাননা এবং অমার্জনীয় একটি অপরাধ।\nPrevious যুক্তরাষ্ট্রের দিকে ধেয়ে আসছে ভয়ংকর হারিকেন ‘লোটা’\nNext যেভাবে কথা বলতেন প্রিয় রাসুল (সা.)


SylhetPost24.comচ্যালেঞ্জের মুখে অর্থনীতি\nসিলেট পোস্ট ২৪ ডট কম : মার্চ ২৪, ২০১৮ | ৫:১২ অপরাহ্ন\nসিলেটপোস্ট রিপোর্ট ::একদিকে উন্নয়নশীল দেশ হিসেবে যাত্রা শুরু অন্যদিকে চরম অর্থ সংকট। এই দুই বিপরীতমুখী যাত্রায় বাংলাদেশ এখন সবচেয়ে বড় চ্যালেঞ্জের মুখে পড়েছে। বিশেষ করে বেসরকারি ব্যাংকগুলোতে তারল্য সংকট দেশের অভ্যন্তরে অর্থনৈতিক ঝুঁকিকে মারাত্মক করে তুলেছে।\nবিশ্লেষকরা বলছেন, উন্নয়নশীল দেশের ক্যাটাগরিতে স্থান পাওয়া কেবল দেশের অভ্যন্তরের অর্থনৈতিক স্থিতিশীলতাই বিচার হয় না। নানা সূচক, বিশেষ করে মাথাপিছু আয়, মানবসম্পদ এবং জিডিপির সূচক বিচার করে এ\nযোগ্যতা নির্ধারণ হয়। তবে নিজস্ব অর্থনীতি দুর্বল অথবা ভঙ্গুর অবস্থায় থাকলে এর চ্যালেঞ্জ মোকাবেলা কঠিন হয়ে পড়বে এবং দেশের অভ্যন্তরে নানা অস্থিতিশীলতা তৈরি করতে পারে। বতর্মান বাস্তবতায় বারবার সামনে চলে আসছে দেশের ব্যাংকগুলোতে বিদ্যমান অর্থ সংকট। কয়েক মাস ধরে কয়েকটি বেসরকারি ব্যাংকের অব্যবস্থাপনা, অর্থ সংকট, অর্থ পাচার ও লুটপাটের বিভিন্ন চিত্র প্রকাশ হওয়ার পর জনমনে দেশের অর্থনীতি নিয়ে নানা শঙ্কা কাজ করছে।\nব্যাংকগুলোতে টাকা না থাকার কারণে আমানতকারীরা টাকা ফেরত পাচ্ছেন না। নতুন ঋণ দেওয়াও বন্ধ করে দেওয়া হয়েছে। এ অবস্থায় উদ্যোক্তা ও ব্যবসায়ীরা পড়ে গেছেন মহাসংকটে। অনেক ক্ষেত্রে দেওয়া ঋণও ফেরত নিচ্ছে কয়েকটি ব্যাংক। এ অবস্থায় দেশের ব্যবসা-বাণিজ্য মুখ থুবড়ে পড়ার মতো অবস্থা দেখছেন বিশ্লেষকরা।\nরাষ্ট্রায়ত্ত ব্যাংকগুলোতে চলছে চরম মূলধন সংকট। এ ঘাটতি মেটাতে এরই মধ্যে সরকারের কাছ থেকে ২ হাজার কোটি টাকা চেয়েছে ৬টি ব্যাংক। অপরদিকে বেসরকারি বাণিজ্যিক ব্যাংকগুলোতে চলছে তারল্য সংকট। অধিকাংশ বেসরকারি ব্যাংকই এখন ধারদেনা করে চলছে। এরই মধ্যে সংকটে পড়া ব্যাংকগুলোকে অর্ধশত কোটি টাকা ধার দিয়েছে রাষ্ট্রায়ত্ত ব্যাংকগুলো। এমন অবস্থায় আমানত সংগ্রহে মরিয়া বেসরকারি ব্যাংকের কর্মকর্তারা বেশি সুদের প্রস্তাব দিয়ে আমানত সংগ্রহের চেষ্টা করছেন টাকাওয়ালাদের। এ ক্ষেত্রে কেন্দ্রীয় ব্যাংকের বেঁধে দেওয়া সুদের হার বেড়ে চলেছে। একইসঙ্গে ঋণগ্রহীতাদেরও গুনতে হচ্ছে বেশি সুদ। ব্যাংকগুলোর এমন শোচনীয় অবস্থা যে, বাড়তি সুদেও ব্যবসায়ীদের টাকা দিতে পারছে না অনেক ব্যাংক। ব্যাংকগুলোর এ দৈনদশার কারণে ব্যবসায়ী ও উদ্যোক্তাদের মধ্যে নেমে এসেছে হতাশার ছাপ।\nবিভিন্ন সূত্র জানিয়েছে, তারল্য সংকটের কারণে মাস দু-এক আগেও ব্যাংকগুলো বড় গ্রাহকদের ৮-৯ শতাংশ সুদে ঋণ দিত। যা এখন ২-৩ শতাংশ বেশি দিতে হচ্ছে। একইভাবে বেড়ে গেছে ভোক্তা ও গৃহঋণের সুদের হারও।\nবিশ্লেষকরা হঠাৎ করে ব্যাংকের এই টাকার সংকটের পেছনে কয়েকটি কারণ খুঁজে বের করেছেন, তার মধ্যে প্রধানতম কারণ হলো- ব্যাংকের আমানতের বিপরীতে ঋণ বিতরণের সীমা অতিক্রম করা।\nসুদের হার কম হওয়ায় ব্যাংকে আমানত কমে যাওয়া এবং সুদ কম পাওয়ায় আমানতকারীরা ব্যাংক থেকে টাকা তুলে নেওয়ার কারণেও ব্যাংকগুলো অর্থ সংকটে পড়েছে। এছাড়া ডলার বিক্রি করে ব্যাংক থেকে আমানতকারীদের অর্থ তুলে নেওয়া, ভুয়া কাগজপত্রে প্রভাবশালীদের ঋণ দেওয়া এবং সে টাকা বিদেশে পাচার হওয়া, ঋণ বিতরণের নামে অবৈধ পন্থায় ব্যাংক থেকে টাকা লুট ও মালিক পক্ষের নৈতিক স্খলন, আশঙ্কাজনকভাবে রেমিটেন্স কমে যাওয়াসহ বেশ কয়েকটি কারণ চিহ্নিত করেছেন সংশ্লিষ্টরা।\nবিশেষজ্ঞদের অভিমত, দীর্ঘদিন ধরে সরকারি ব্যাংকের টাকা লুটপাট, রিজার্ভ চুরি, বিশেষ গোষ্ঠীর নিয়ন্ত্রণে দেশের অনেকগুলো ব্যাংকের মালিকানা চলে যাওয়ার কারণেও ব্যাংকিং খাতে এ ধরনের সংকট সৃষ্টি হয়েছে। এ অবস্থায় ব্যাংকের সঙ্গে আমানতকারী, ব্যবসায়ী ও উদ্যোক্তাদের মধ্যে আস্থার সংকট তৈরি হয়েছে। এ অবস্থা চলতে থাকলে বড় ধরনের অর্থনৈতিক ও রাজনৈতিক সংকটের আশঙ্কা করছেন অনেকে।\nবাংলাদেশ যখন উন্নয়নশীল দেশের যোগ্যতা অর্জন করে একটা নতুন যাত্রা শুরু করেছে সেই সময়ে এ ধরনের অর্থনৈতিক সংকট আসন্ন চ্যালেঞ্জ মোকাবেলায় নতুন কোনো প্রতিবন্ধক হিসেবে কাজ করবে কি না এ নিয়ে অর্থনৈতিক বিশ্লেষকদের মধ্যে রয়েছে ভিন্ন ভিন্ন মত।\nএসব ব্যাপারে অর্থনীতিবিদ, খোন্দকার ইব্রাহীম খালেদ খোলা কাগজকে বলেন, বাংলাদেশের উন্নয়নশীলতার যাত্রা এবং চ্যালেঞ্জ সেটা ভিন্ন ভিন্ন আলোচনা। এটার সঙ্গে ব্যাংকিং খাতের সংকট টেনে আনা উচিত হবে না। দেশের টোটাল জিডিপিতে আর্থিক খাত ১০ শতাংশ ভূমিকা রাখে। সেখানে ব্যাংক একটা ছোট্ট কিন্তু খুবই গুরুত্বপূর্ণ সেবা খাত। এ ক্ষেত্রে যে সংকট চলছে তার প্রভাব সামগ্রিক উন্নয়ন বা উন্নয়নশীলতার যে চ্যালেঞ্জের কথা বলা হচ্ছে সেটাতে খুব বেশি পড়বে না। তবে এটা ঠিক, ব্যাংকিং খাতে যে একটা সংকট চলছে সেটা মানতে হবে।\nতিনি বলেন, রাষ্ট্রায়ত্ত ব্যাংকগুলোতে তারল্য সংকট নেই। সংকট চলছে কয়েকটি বেসরকারি ব্যাংকে। ডিপোজিটের বেশি ঋণ দিয়ে ফেলার কারণে এ সংকটে পড়েছে ব্যাংকগুলো। এটা হয়েছে বাংলাদেশ ব্যাংকের সময়মতো ব্যবস্থা গ্রহণ না করার কারণে। তারা যদি বিষয়টিকে যথাসময়ে আমলে নিত তাহলে এ সংকট তৈরি হতো না।\nপর পর কয়েকটি ব্যাংকের তারল্য সংকট সামনে চলে আসায় আমানতকারী এবং সাধারণ মানুষের মধ্যে সৃষ্ট আতঙ্কের বিষয়টি মেনে নিয়ে তিনি বলেন- এটা ঠিক। তবে এ সংকট বেশিদিন থাকবে না। ব্যাংকিং সেক্টরে এ ধরনের সংকট স্বাভাবিক। দু-তিন মাসেই এটা কেটে যাবে। তবে বাংলাদেশ ব্যাংককে এ ব্যাপারে সতর্ক দৃষ্টি দেওয়া দরকার।\nঅর্থনীতিবিদ অধ্যাপক আনু মুহাম্মদ বলেন, বাংলাদেশ উন্নয়নশীল দেশ হবে- পরিসংখ্যানের দিক থেকে তো কোনো অসুবিধা নেই। পরিসংখ্যানে যদি একটা দেশের সম্পদ বৃদ্ধি হয়, সম্পদ পাচার হয় তাতে উন্নয়নশীল দেশ হওয়ার জন্য তেমন একটা বাধা হয়ে দাঁড়ায় না। জিডিপি বাড়ানোর জন্য যত বেশি বাণিজ্যিকীকরণ হবে তত বেশি মার্কেটাইজেশন ঘটবে। একটা দেশে দুর্নীতি বাড়লেও জিডিপি বাড়ে।\nকিন্তু যেটা সবচেয়ে গুরুত্বপূর্ণ সেটা হলো- একটা দেশের নিজস্ব ভিত্তির জন্য দরকার নিজস্ব অর্থনৈতিক স্থিতিশীলতা। অথচ আমাদের অর্থনীতিতে অবারিত লুটপাটের ক্ষেত্র তৈরি হয়েছে। ফলে সর্বত্রই অস্থিরতা চলছে। সরকারি-বেসরকারি ব্যাংকের সব টাকাই তো জনগণের টাকা। অথচ এসব টাকা কোথায় যাচ্ছে তা কেউ জানে না। জনগণ টাকা তুলতে গিয়ে টাকা পাচ্ছে না। এটা দেখার দরকার ছিল বাংলাদেশ ব্যাংকের। কিন্তু বাংলাদেশ ব্যাংকের সে ধরনের কোনো উদ্যোগ চোখে পড়ছে না। বাংলাদেশ ব্যাংক নিজেই তো সুরক্ষিত নয়, তারা অন্য ব্যাংকগুলোকে কীভাবে সুরক্ষা দেবে? লুটপাটের অর্থনীতির ওপর দাঁড়িয়ে একটা দেশ কতটা সামনে যেতে পারবে?\nতিনি বলেন, এখন জনগণের টাকা যেভাবে উধাও হয়ে যাচ্ছে, সেখানে জনগণের মধ্যে একটা ক্ষোভ তৈরি হয়েছে। যে কোনো সময় এ ক্ষোভ একটা গণবিস্ফোরণেও পরিণত হতে পারে।


যশোরে নানার ধর্ষণে নাতনি ৭ মাসের অন্তঃসত্ত্বা !\nHomeঅপরাধযশোরে নানার ধর্ষণে নাতনি ৭ মাসের অন্তঃসত্ত্বা !\nযশোরের কেশবপুরে নানা বিলাল শেখের দ্বারা নবম শ্রেণিতে পড়ুয়া ১৫ বছর বয়সের নাতনিকে ধর্ষণ করে অন্তঃসত্ত্বা করার অভিযোগ পাওয়া গেছে। পরে গর্ভপাত ঘটিয়ে সন্তান মাটিতে পুতে ফেলার ঘটনায় থানায় মামলা হয়েছে।\nপ্রসূতি শিশু ছাত্রীকে নির্জন স্থানে রেখে চিকিৎসা করানো হচ্ছে। এরই মধ্যে পুলিশ হেফাজতে প্রসূতিকে যশোর নিয়ে মেডিকেল টেস্ট করাসহ তাকে ম্যাজিস্ট্রেট এর নিকট নিয়ে ২২ ধারায় জবানবন্দী রেকর্ড করা হয়েছে।\nভিডিওতে দেখুন ওই মেয়েটির জবানবন্দী\nএদিকে গর্ভপাত ঘটানো শিশুটিকে যাতে মাটি চাপা থেকে তুলে সরিয়ে ফেলতে না পারে তার জন্যে সেই কবর স্থানে বৈদ্যুতিক আলোর ব্যবস্থা করে সেখানে দুজন থানা পুলিশ ও তিনজন গ্রাম পুলিশ তিন দিন ধরে রাতে পাহারার ব্যবস্থা করা হয়।\nমাটিচাপা দেয়া স্থান থেকে ৪ দিন পর উপজেলা সহকারী কমিশনার (ভুমি) মোঃ এনামুল হকের উপস্থিতিতে লাশটি তোলা হয়। এর পর নবজাতকের লাশের ময়না তদন্তের জন্যে যশোর সদর হাসপাতালে পাঠানো হয়েছে।\nকেশবপুর উপজেলার ধর্ষণের শিকার মেয়েটি খুব ছোট অবস্থা থেকে একই উপজেলার নানার বাড়িতে থাকা শুরু করে। সেখানেই লেখাপড়া শুরু করে। বর্তমানে ওই মেয়ে নবম শ্রেণির ছাত্রী।\nমেয়েটির প্রতি লোলুপ দৃষ্টি দেয় তারই নানা তিন সন্তানের জনক বিলাল সরদার (৫৫)। লম্পট বিলাল সুযোগ বুঝে মেয়েটিকে জোর করে ধর্ষণ করে একদিন। এর পর বিভিন্ন ভয় ভীতি প্রদর্শন করে নিয়মিত তার সাথে যৌন মিলনে বাধ্য করতে থাকে ওই নানা। এরই মধ্যে মেয়েটি অন্তঃসত্ত্বা হয়ে পড়ে।\nগর্ভের সন্তানের বয়স ৭ মাস হলে মেয়েটিকে সন্তান নষ্ট করার জন্যে চাপ দিতে থাকে বিলাল। এক পর্যায়ে বিশেষ দুটি ট্যাবলেট খাওয়ানোর পর ২৫ জুন সকালে গর্ভের সন্তান ভূমিষ্ট হলে সেটি প্রথমে পুকুরের পানিতে ফেলে দেয় বিলাল। তখন কয়েকজন মহিলা সেটি দেখে ফেললে নবজাতকটি পানি থেকে তুলে এনে ঘটনার নায়ক বিলাল সেটি কবরস্থানে নিয়ে মাটিতে পুতে ফেলে।\nএলাকাবাসী জানায়, এ ঘটনার পর এলাকায় ব্যাপক চাঞ্চলের সৃষ্টি হলে পুলিশ ঘটনাস্থল পরিদর্শনসহ আইনগত ব্যবস্থা গ্রহণের উদ্যোগ নেন। মেয়ের মামা ঘটনার জন্যে দায়ী লম্পট বিলাল-কে আসামী করে থানায় মামলা করেন।


জানুয়ারী 23, 2019 বাইনারি বিকল্প ট্রেডিং অনুশীলন লেখক আলিফা মিত্র 14616 দর্শকরা\nপাসওয়ার্ড ইন্সটাফরেক্সের ভবিষ্যৎ রোবট নীতির সাথে প্রায়ই অবহেলা করা হয় এমন একটি বিকল্পটি হল একটি পাসওয়ার্ড আসলেও প্রয়োজন। আপনার পাসওয়ার্ড নীতিটি যদি কেবলমাত্র একমাত্র গ্রাহক পরিষেবা কল করে, তবে আপনি এটি পরিত্রাণ পেতে পারেন।\nসব সিস্টেম ব্লক একটি রিসেট বাটন নেই। কিছু ব্লকগুলিতে, রিসেট বোতাম পাওয়ার বাটন (এর নির্দিষ্ট অংশ) এর ভিতরে বা কাছাকাছি ইন্সটাফরেক্সের ভবিষ্যৎ রোবট থাকতে পারে। ফরেক্স মার্কটের সবচেয়ে বড় সুবিধা হল এখানে প্রতিটি ট্রেডের বিপরীতে আপনি ব্রোকার থেকে লিভারেজ বা লোন পাবেন। লিভারেজের পরিমান ব্রোকার ভেদে ১ থেকে ২০০০ পর্যন্ত হয়ে থাকে। আর এই লিভারেজটাই হচ্ছে ফরেক্স মার্কেটের বেশী লাভ বা লসের কারন।\nইন্সটাগ্রাম একটি জনপ্রিয় ছবি শেয়ারিং মাধ্যম। অনেক সময়েই ইন্সটাগ্রাম অ্যাকাউন্টে ব্যবহারকারীরা নিজেই প্রবেশ করতে পারেন না। এটি পাসোয়ার্ড ভুলে যাওয়ার. বিশ্বস্ত ফোরেক্স সিএফডি ব্রোকারের তালিকা বৃদ্ধি হবার সাথে সাথে ক্লায়েন্টদের কাছ থেকে নির্বাচন করার জন্য আরো বিকল্প থাকবে। এগিয়ে যান এবং পরিষেবা প্রদানকারীর চয়ন করুন যা চলতে চলতে ট্রেডিংয়ের জন্য মোবাইল অ্যাপ্লিকেশান অফার করে। উপরন্তু, একাধিক পণ্য দলের উপর মনোযোগ নিবদ্ধ একটি ব্রোকার খুঁজে পাওয়া পরামর্শ দেওয়া ইন্সটাফরেক্সের ভবিষ্যৎ রোবট হয়। একটি অনলাইন দালাল খুঁজে ফোরেক্স CFD ট্রেডিং ব্যবসা সক্রিয় খেলোয়াড়দের জন্য পরবর্তী লজিক্যাল পদক্ষেপ, যে অনেক কিছু নির্দিষ্ট।\nএতে আরও বলা হয়েছে, ব্যাংক-কোম্পানি আইনের ২৬ক(১)(খ) ধারা অনুযায়ী কোনো ব্যাংক-কোম্পানি তার আদায়কৃত মূলধন, শেয়ার প্রিমিয়াম, সংবিধিবদ্ধ সঞ্চিতি ও রিটেইন্ড আর্নিংস এর মোট পরিমাণের ২৫ শতাংশের অধিক পুঁজিবাজারে বিনিয়োগ করতে পারবে না। যে সকল ব্যাংক-কোম্পানি পুঁজিবাজারে বিনিয়োগের উক্ত নির্ধারিত সীমা ইতোমধ্যে পূর্ণ করেছে অথবা যে সকল ব্যাংক-কোম্পানি উক্ত নির্ধারিত সীমার অতিরিক্ত আইসিবি'র প্রস্তাবিত সাব-অর্ডিনেটেড বন্ডে বিনিয়োগ করতে আগ্রহী তাদেরকে আইনের উল্লেখিত ধারা হতে অব্যাহতি প্রদান করতে হলে সরকারের সম্মতির প্রয়োজন রয়েছে। বৈদ্যুতিক প্যানেল প্রতিটি সুইচ থেকে তারের আউটপুট আউটপুট।\n6. ফার্মওয়্যার পদ্ধতি শুরু করার আগে, পুনরুদ্ধারের জন্য আবার নিজের কর্মের সচেতনতা নিশ্চিত করতে হবে এবং প্রক্রিয়াটির অপরিবর্তনীয়তা বুঝতে হবে। আইটেম নির্বাচন করুন " হাঁ – ইনস্টল করুন *** .zip ", যেখানে *** ফ্ল্যাশ করা প্যাকেজের নাম। কোম্পানি সংগঠনের বৈশিষ্ট্য\nআমরা ভাঙ্গন বা স্তর থেকে মুক্তি জন্য অপেক্ষা করছে। বিজ্ঞানীরা এখন পেঙ্গুইনের সাতার কাটার রুট পরীক্ষা করে দেখছেন, কেন তারা মারা পড়ছে। এর ফলে হয়ত তাদের আটকে পড়া ঠেকানোর পথ খুঁজে পাওয়া সম্ভব হবে।\nসুতরাং, আমরা কি দালাল আগ্নেয়গিরি ট্রেড সম্পর্কে বলতে পারি? বিপণনকারীদের কোম্পানী সঠিক সম্মান সত্যিকারের আনন্দময় ও উচ্চ মানের পণ্য প্রচারমূলক তৈরি দিতে পারে, তারা বিবেক কাজ। কিন্তু এটা খুব ভাল হয় না যেন বিজ্ঞাপন দালাল আস্তে এটা করা, তার অর্থ অধিকাংশ ব্যয় কারণ অন্য সব ইন্সটাফরেক্সের ভবিষ্যৎ রোবট কিছুর সম্পন্ন করা হয়, দেখে মনে হচ্ছে। ট্রেডিং প্লাটফর্ম - বেশ অস্বস্তিকর, এটা বোঝার জন্য যে পেশাদারী সক্ষম হবে নতুনদের উল্লেখ না। সমর্থন - কেবল ঘিনঘিনে, প্ল্যাটফর্ম সঙ্গে সমস্যা ক্ষেত্রে শুধুমাত্র নিজের উপর নির্ভর করতে পারেন। আপনি একটি মহান সম্প্রদায় দ্বারা সরবরাহিত সমস্ত প্ল্যাটফর্মের জন্য আপনার বাইনারি ডাউনলোড করতে AdoptOpenJDK এ যেতে পারেন।\n"পেশাদাররা" এবং ঋণ বিচ্যুত এর "কনস" ক্যাশ ব্যাক প্রস্তাবগুলি পরিবর্তিত এবং ঘন ঘন পরিবর্তন করতে পারে, যার মানে আপনি একই খুচরা বিক্রেতাতে কম বা কম উপার্জন করতে পারেন, আপনি যখন কিনবেন তার উপর নির্ভর করে। কোন সাইটটি আপনাকে আরো বেশি সংরক্ষণ করবে তা দেখতে আমরা কয়েকটি জনপ্রিয় দোকানে শতকরা তুলনা করেছি।\nHealthVault আপনাকে সাম্প্রতিক উন্নয়নগুলি সম্পর্কে অবহিত রাখতে সাহায্য করার জন্য নির্দিষ্ট সময় অন্তর নিউজলেটারগুলি পাঠায়। HealthVault নির্দিষ্ট সময় অন্তর আপনাকে একটি ইমেলও পাঠাবে, যেখানে আপনার অ্যাকাউন্টের সাম্প্রতিক ক্রিয়াকলাপগুলির সারসংক্ষেপ থাকবে। আপনার পরিচিতির অগ্রাধিকার সাপেক্ষে, আমরা আপনাকে প্রচারমূলক ইমেল পাঠাতে আপনার ইমেল ঠিকানা ব্যবহার করি৷ আপনি যে কোনো সময়ে এই ইমেলগুলি থেকে সদস্যতা বাতিল করতে পারেন। আমরা KDE ভলিউম এবং পার্টিশন ম্যানেজার নামে একটি নতুন অ্যাপ্লিকেশনও যোগ করেছি যা শুধুমাত্র পার্টিশন পরিচালনা করতে সক্ষম নয় কিন্তু lvm পার্টিশনগুলির পরিচালনাও করে।\n7. এর পরে, আপনি লিঙ্ক ফাইল ডাউনলোড করতে হবে। এই লিঙ্কগুলি অন্য কোথাও ভাল আপনার ব্লগে বা আপনার ওয়েবসাইটে স্থাপন করা হবে, অথবা। খেলা শিল্প ইন্সটাফরেক্সের ভবিষ্যৎ রোবট হিসেবে পরীক্ষকদের জন্য মজুরি বৃদ্ধি, এবং টাকা উত্তোলন করার জন্য নতুন উপায় আছে।


প্রকাশিত: ১৫ জুন, ২০১৯ ৪:২৯ অপরাহ্ণ\nএম. এ. সাঈদ শুভ:\nনির্বাহী বিভাগ কর্তৃক মোবাইল কোর্ট পরিচালনা করা একেবারেই সংবিধানের স্পষ্ট লঙ্ঘন। কিছুদিন আগে মহামান্য সুপ্রীম কোর্ট এর হাইকোর্ট বিভাগ এই রায় ঘোষণা করেছেন। মহামান্য হাইকোর্ট বিভাগ আরো বলেছেন, নির্বাহী বিভাগ কর্তৃক মোবাইল কোর্ট পরিচালনা করা অবৈধ। বর্তমানে মহামান্য সুপ্রীম কোর্ট এর আপীল বিভাগে এই মামলাটি বিচারাধীন রয়েছে। একারণে এই বিষয়ে আইনী ও সাংবিধানিক ব্যাখ্যায় যাবো না। রাষ্ট্রের একজন সচেতন নাগরিক এবং আইনের একজন শিক্ষার্থী হিসেবে আমার খুবই সাধারণ কিছু পর্যবেক্ষণ এই লেখার মূল উপজীব্য।\nআমাকে যদি কেউ প্রশ্ন করে আপনি একজন আইনের শিক্ষার্থী হিসেবে বিষয়টাকে কিভাবে দেখেন? আমি কোনো রাখঢাক ছাড়াই বলবো নির্বাহী বিভাগ দ্বারা মোবাইল কোর্ট পরিচালনা এখনই বন্ধ হওয়া উচিৎ। এটা হওয়া উচিৎ নির্বাহী বিভাগের স্বার্থেই। এতে নির্বাহী বিভাগের ভাবমূর্তিই উজ্জ্বল হবে। অনেক গুরুত্বপূর্ণ এই বিভাগ অন্যান্য প্রশাসনিক কর্মকান্ডে ভালভাবে মনোযোগ দিতে পারবে। মাঝে মাঝে জনতার রোষানলে পড়া থেকেও বেঁচে যাবে। ইদানিং মাঝে মাঝেই নির্বাহী ম্যাজিস্ট্রেটদের জনতার রোষানলে পড়ার খবর পত্রপত্রিকায় সংবাদ হচ্ছে। আচ্ছা কখনো শুনেছেন উত্তেজিত জনতা কখনো তাঁদের বিরুদ্ধে রায় হওয়ায় আদালতের কোনো বিচারকের ওপর চড়াও হয়েছেন?\nআসলে বিচার একটি রাজনীতি নিরপেক্ষ বিষয়। বিচারালয় তাই চোখ বন্ধ রেখে ন্যায়দণ্ড ধারণের অঙ্গীকারে আবদ্ধ একটি অনন্য প্রতিষ্ঠান। নিরপেক্ষতার শপথ নিয়ে দেশের প্রচলিত আইনে বিচারকাজ নিষ্পন্ন করেন বিচারকেরা। কিন্তু বিচারকেরা যে আইনের ভিত্তিতে বিচার করেন, সে আইন তৈরি করেন রাজনীতির মানুষেরাই এবং কোনো কোনো ক্ষেত্রে কাউকে অভিযুক্ত করে মামলা দায়েরও পুরোপুরি বস্তুনিষ্ঠ ও রাজনীতি নিরপেক্ষ, তা হলফ করে বলা যায় না।\nআবার বিচারকেরা রক্ত-মাংসের মানুষ, তাঁদের চোখ-কান সব সময় খোলা থাকে, বাইরের প্রবহমান আলো-বাতাস ও চাপ-তাপ তাঁদেরও প্রভাবিত করতে পারে। কারণ তাঁদেরও আবেগ, অনুরাগ, রাগ-বিরাগ, নানা মানবিক দুর্বলতা থাকা স্বাভাবিক। তা সত্ত্বেও সাধারণ মানুষ বিচারকদের ন্যায়পরায়ণতা, বিচারবোধ, সততা, সৎসাহস এবং সুগভীর জ্ঞান ও প্রজ্ঞার ওপর নিঃশর্ত বিশ্বাস স্থাপন করে থাকে। বিশ্বব্যাপী এটিই স্বীকৃত নিয়ম ও রীতি।\nএত কিছুর পরেও মানুষ আদালতকেই শেষ ভরসাস্থল হিসেবে মনে করে থাকে। বিচারকদের প্রতি মানুষের আস্থা এখনো অনেক। মানুষ যুগ যুগ ধরে বিচারকদের ধৈর্য, সততা, সাহস, ইন্টেগ্রিটি সম্পর্কে জেনে আসছে। বিচারকেরা Principle of Natural Justice অনেক বছর ধরে অধ্যয়ন করে এটা ব্যাপকভাবে উপলব্ধি করে আদালতে সমাসীন হয়ে থাকেন। বিচারকেরা অনেক আইনকানুন শুধুমাত্র পাঠ করেই আসেনা, আইনগুলোর মূল স্পিরিটকে ধারণ করে এজলাসে বিচার করতে বসেন।\nঅনেক সময় রক্তচক্ষুকে উপেক্ষা করে বিচারকদের কলম ন্যায়পর আদেশ, রায়ই দিয়ে থাকেন। একবার বঙ্গবন্ধু সুপ্রীম কোর্ট এর সেসময়ের এক বিচারপতিকে প্রশ্ন করেছিলেন বিচারকদের কোন গুনটা থাকা অপরিহার্য? উনি বলেছিলেন সততা। বঙ্গবন্ধু ঐ বিচারপতিকে প্রতিউত্তরে বলেছিলেন সততা তো সব মানুষের মধ্যেই থাকতে হবে। কিন্তু আলাদা করে বিচারকদের যে অপরিহার্য গুনটি থাকতে হবে তা হলো সাহস ও নিরপেক্ষতা। বিচারকদের এই গুনগুলোও বছরের পর বছর ধরে প্রশংসিত।\nতবে এটা সত্য যে, ইতিহাসে বিচারালয় ন্যায়দণ্ড ধারণের অঙ্গীকার সব সময় সঠিকভাবে পালন করতে সক্ষম হয়েছে তা দেখা যায় না, কখনো কখনো এর ব্যতিক্রম ঘটেছে। এই ব্যতিক্রম ঘটেছে রাজনীতির কারণে, আবার পরে রাজনীতিই তা শুধরে নিয়েছে। মানুষ এটাও উপলব্ধি করে বিচারালয়কে কখনোই কাঠগড়ায় দাঁড় করিয়ে দেয়নি। মানুষ কখনো অন্যায়ভাবে ন্যায়বিচার থেকে বঞ্চিত হলে রাজনীতিকেই দোষারোপ করে। এটি বিচার বিভাগের প্রতি আস্থার একটি অন্যতম উদাহরণ। এখনো বড় কোনো ঘটনা ঘটলেই দলমত নির্বিশেষে মানুষ বিচার বিভাগীয় তদন্ত চায়। বিচার বিভাগের প্রতি আস্থার এটিও একটি জ্বলন্ত উদাহরণ।\nসুতরাং এটা বলার অপেক্ষা রাখে না যে বিচারকদের দ্বারাই বিচারকার্য পরিচালিত হতে হবে। বিচার করতে চাওয়া প্রায় সব মানুষেরই একটা সহজাত প্রবৃত্তি। মানুষ ক্ষণে ক্ষণে অন্যের বিচার করে ফেলে। কিন্তু কারো বা কোনো কিছুর বিচার করতে চাইলেই কেউ বিচার করে ফেলতে পারবে? আপনি সারাজীবনে কোনো দিন চিকিৎসা বিজ্ঞান না পড়েই কি কোনো রোগীর সার্জারি করতে পারবেন? হয়তো পারবেন। সেক্ষেত্রে রোগীর মৃত্যু অবধারিত নয় কি? তাহলে এখন আপনাকেই প্রশ্ন করি। মোবাইল কোর্ট এর বিচার কার দ্বারা পরিচালিত হওয়া উচিৎ?\nলেখক : সিনিয়র সহকারী জজ, রাজশাহী।\nবিষয়:নির্বাহী বিভাগ, ফিচার, বিচার বিভাগ, বিচারক, ভ্রাম্যমাণ আদালত, মোবাইল কোর্ট, ম্যাজিস্ট্রেট


আপনি কিভাবে একজন সফল ফ্রিল্যান্সার হয়ে উঠবেন? | 2020 | global all news\nফ্রিল্যান্সিং ক্যারিয়ার June 28, 2020\nআপনি কিভাবে একজন সফল ফ্রিল্যান্সার হয়ে উঠবেন? | 2020\nআপনি কিভাবে একজন সফল ফ্রিল্যান্সার হয়ে উঠবেন?\n✔ আউটসোর্সিং কি?\nমূলত দুইটি উপায়ে আউটসোর্সিং করা যায়, যেমন – আউটসোর্সিং এবং অফশোর আউটসোর্সিং। আউটসোর্সিং বলতে সাধারণত বুঝায় নিজের কাজটি নিজে না করে অন্য কাউকে দিয়ে করিয়ে নেয়া। এমন হতে পারে, আপনার কোম্পানীতে নতুন বছরের জন্য ২০ রকম ক্যালেন্ডার ডিজাইনের কাজ জমা হয়েছে কিন্তু লোকবলের অভাবে আপনি কাজগুলো করতে পারছেন না। তাই কাজগুলো আপনি নিজে না করে যখন অন্য কোনো ব্যাক্তি বা কোম্পানির মাধ্যমে করিয়ে নিচ্ছেন তখন সেই উপায়টি হচ্ছে আউটসোর্সিং। সোজা কথায় বললে, “নিজে কাজ না করে অন্য কাউকে দিয়ে করিয়ে নেয়া হচ্ছে আউটসোর্সিং”। অফশোর আউটসোর্সিং বলতে বুঝায় যখন আপনার একটি কাজ নিজ দেশে না করিয়ে দেশের বাইরে থেকে করিয়ে নেয়া। সাধারণত আমেরিকা, ইউরোপ, অস্ট্রেলিয়া জোনের মানুষজন অফশোর আউটসোর্সিং করে থাকেন। তার টেকনিক্যাল বিষয়গুলো যেমন গ্রাফিক এবং ওয়েব ডিজাইন এবং ডেভেলপমেন্ট, সফটওয়্যার ডেভেলপমেন্ট, মাল্টিমিডিয়া, বিভিন্ন প্রোগ্রামিং এর কাজগুলো মধ্যম বা নিম্ন আয়ের দেশগুলো থেকে তুলনামূলক কম মূল্যে করিয়ে নিয়ে থাকেন। এই জন্য বাংলাদেশ, ভারত, শ্রীলঙ্কা, ইন্দোনেশিয়া, মালয়েশিয়া, ফিলিপাইন, রাশিয়া সহ আরো কিছু দেশের ডেভেলপারদের অনেক চাহিদা রয়েছে।\nসাধারণত ফ্রিল্যান্সররা বিভিন্ন অনলাইন মার্কেটপ্লেস এর মাধ্যমে বিভিন্ন দেশের ক্লায়েন্টদের সাথে যোগাযোগ করে থাকেন। মূলত এই মার্কেটপ্লেসগুলো আউটসোর্সিংকারিদের সাথে ফ্রিল্যান্সারদের সংযোগ স্থাপন করে থাকেন। যারা আউটসোর্সিং বা জব পোস্ট করে থাকেন তাদের বলা হয় বায়ার বা ক্লায়েন্ট এবং যারা কাজগুলো সম্পন্ন করেন তাদের বলা হয় সেলার বা ফ্রিল্যান্সার। বর্তমানে বহুল ব্যবহৃত মার্কেটপ্লেসগুলোর মধ্যে সবচেয়ে জনপ্রিয় তালিকায় রয়েছে ফাইভার, আপওয়ার্ক, ফ্রিল্যান্সার.কম, গুরু.কম সহ আরো বেশ কিছু অনলাইন সাইট রয়েছে। মার্কেটপ্লেসগুলো সেলারদের কাছ থেকে ক্ষেত্র বিশেষে ১০% থেকে ২০% পর্যন্ত চার্জ নিয়ে থাকে। এই সাইটগুলোতে কাজ করার সবচেয়ে বড় সুবিধা হচ্ছে কাজ শেষ হওয়ার পর ক্লায়েন্ট এর কাছে বারবার টাকা চাওয়া বা ধর্না দেয়ার বিষয় থাকে না। কারন সবকিছু ঠিকঠাক সম্পন্ন হলে ক্লায়েন্ট এর একাউন্ট থেকে অটোমেটিকালি সেলার এর একাউন্টে ডলার ট্রান্সফার হয়ে যায়।\n✔ ফ্রিল্যান্সিং কাদের জন্য?\n–যাদের গতানুগতিক ৯ টা – ৫ টা অফিস করতে ভালো লাগেনা।\n–যাদের সরকারি-বেসরকারি বা মাল্টিন্যাশনাল কোম্পানির জব ভালো লাগে না।\n–যারা নিজের স্কিল সম্পূর্ণ নিজের মতো করে ব্যবহার করতে চায়।\n–যাদের ইংরেজি এবং অন্যান্য ভাষা সম্পর্কে ভালো ধারণা আছে এবং তা নিয়মিত ব্যবহার করতে ইচ্ছুক।\n–যারা বিদেশী ক্লায়েন্ট বা বিদেশীদের সাথে কাজ করতে ইচ্ছুক।\n–যারা নিজের বাসায় বসে, নিজের সময়মতো কাজ করতে ইচ্ছুক।\n–যারা পড়াশুনা এবং জবের পাশাপাশি বাড়তি আয়ের জন্য কিছু করতে ইচ্ছুক।\n–যাদের সারাজীবন সৎ পথে অতিবাহিত করার ইচ্ছা এবং মানষিকতা আছে।\n–যাদের প্রতিনিয়ত নিজেকে দক্ষ করে গড়ে তোলার ইচ্ছা আছে।\n–যাদের নতুন নতুন বিষয় প্রতিনিয়ত শেখার ইচ্ছা আছে।\n–যাদের অসম্ভব ধৈর্য আছে এবং ফলাফল পাওয়া পর্যন্ত লেগে থাকার প্রবণতা আছে।\n✔ফ্রিল্যান্সার হওয়ার আগে যা জানা গুরুত্বপূর্ণ\n–আগে নিজেকে জানুন। আপনার কি ভালো লাগে, ভালো লাগার মাত্রা কতটুকু।\n–আপনি কি বিষয়ে দক্ষতা বৃদ্ধি করতে ইচ্ছুক? যদি জেনে না থাকেন, তাহলে বিশেষজ্ঞ এবং এই সেক্টরে কাজ করছে এমন কারো পরামর্শ গ্রহণ করুন।\n–আপনার ধৈর্যের সীমা জানুন।\n–আপনি কি ফলাফল প্রাপ্তি পর্যন্ত ধৈর্য ধারন করতে পারবেন?\n–আপনি কি প্রতিদিন কমপক্ষে ৪ থেকে ৫ ঘন্টা কাজ শেখার পিছনে ব্যয় করতে পারবেন?\n–আপনার কি নতুন নতুন বিষয় শেখার প্রতি আগ্রহ আছে?\n–আপনি কি অনলাইন মাধ্যমে যোগাযোগ এবং কাজ করা, এই পরিবেশের সাথে মানিয়ে নিতে প্রস্তুত?\n✔ ভালো ফ্রিল্যান্সার হওয়ার জন্য যে সকল বিষয় মাথায় রাখা প্রয়োজন\n–নির্দিষ্ট সময়সূচি তৈরি করাঃ নিজেকে একজন দক্ষ ফ্রিল্যান্সার হিসেবে গড়ে তোলার জন্য প্রথমেই আপনাকে কাজ শেখা এবং করার জন্য একটি নির্দিষ্ট সময় নির্ধারণ করতে হবে। সে সময়সূচী এমনভাবে মানতে হবে যেনো অন্য কোনো কিছু আপনাকে বায়াসড করতে না পারে।\n–কঠোর পরিশ্রম করার মানষিকতাঃ ফ্রিল্যান্সিং জগতে কঠোর পরিশ্রমের বিকল্প নেই। কাজ শেখা থেকে শুরু করা কাজ করা, নিজেকে প্রতিষ্ঠিত করার সব পর্যায়েই আপনাকে কঠোর পরিশ্রম করতে হবে। তাই সেভাবেই নিজেকে তৈরি করুন।\n–শেষ পর্যন্ত লেগে থাকাঃ ফ্রিল্যান্সিং এর ক্ষেত্রে আপনি কখনোই বলতে পারবেন না সাফল্য কখন ধরা দিবে। তাই কাজ পাওয়ার জন্য আপনাকে ধৈর্য নিয়ে অপেক্ষা করা এবং শেষ পর্যন্ত চেষ্টা করতে হবে।\n–কম্পিউটার এবং ইংরেজি ভাষায় দক্ষতাঃ অবশ্যই আপনাকে বেসিক কম্পিউটার জানতে হবে এবং বিদেশী ক্লায়েন্টদের সাথে কাজ করার জন্য ইংরেজি ভাষায় যোগাযোগের জন্য সাবলিল হতে হবে।\n–অর্থ নাকি দক্ষতা উন্নয়নঃ শুরু থেকেই অর্থের পিছনে না ছুটে নিজের দক্ষতা উন্নয়নে মনোনিবেশ করা উচিত। দক্ষতা বৃদ্ধির সাথে সাথে অর্থই আপনার পিছনে ছুটবে। তাই ধৈর্য ধরুন।\n–প্রোফাইল তৈরি করাঃ একজন ভালো মানের ফ্রিল্যান্সার হওয়ার পূর্ব শর্তই হচ্ছে একটি ভালো প্রোফাইল তৈরি করা। কারন আপনি ক্লায়েন্ট এর কাছে পৌঁছাতে পারবেন না কিন্তু আপনার প্রোফাইলটিই আপনার হয়ে কাজ করবে। তাই প্রোফাইল এর মান বৃদ্ধির প্রতি মনোনিবেশ করুন।\n–ব্রান্ডিং করুনঃ আমেরিকার একজন ক্লায়েন্ট কিন্তু আপনাকে চিনে না বা জানে না। তাকে চেনানো এবং জানানোর জন্যই আপনার নিজের ব্র্যান্ডিং করতে হবে। বিভিন্ন স্যোশাল সাইটগুলোতে অংশগ্রহণ বৃদ্ধি করুন, নিজেকে সঠিকভাবে তুলে ধরুন।\n✔ যাদের জন্য ফ্রিল্যান্সিং নয়\n–যারা শর্টকাটে সাফল্য পেতে চায়।\n–যারা অল্প কাজ শিখেই আয় করতে চান।\n–যাদের নিজের দক্ষতা বৃদ্ধির প্রতি মনোযোগ নেই।\n–যারা মনে করেন ফ্রিল্যান্সিং মানেই ঘরে বসেই মাস শেষে ৫০/৬০ হাজার টাকা আয় করা।\n–যারা মনে করেন ৩/৪ মাসের একটি কোর্স করলেই মেন্টর সব শিখিয়ে দিবেন এবং পরবর্তীতে আর কিছু শেখা লাগবে না।\n–যারা ভাবেন, “কিছুদিন দেখি, পরে শিখে নিবো নে”।\n–যারা নিয়মিত এবং নির্দিষ্ট পরিমান সময় দিতে পারবেন না।\n–যাদের পরিশ্রম করার মানষিকতা এবং সামর্থ্য নেই।\n–যারা অল্প পরিশ্রমে বেশী আয় করতে চান।\nআশা করি উপরের বিষয়গুলো যদি আপনি ভালোভাবে পড়ে থাকেন এবং বুঝে থাকেন তাহলে আপনি আপনার প্রাথমিক জ্ঞান পেয়ে যাবেন। তাই সবকিছু যদি আপনার অনুকূলে থাকে, তাহলে আপনি নিশ্চিতে ফ্রিল্যান্সিং জগতে পা রাখার জন্য নিজেকে প্রস্তুত করতে পারেন। কিন্তু যদি মনে করেন বেশিরভাগ বিষয়গুলোই আপনার প্রতিকূলে, তাহলে এই পথ আপনার জন্য ভালো কিছু বয়ে আনবে না।\nব্লগ থেকে আয় করুন বিস্তারিত জানতে এইখানে ক্লিক করুন\nOne thought on “আপনি কিভাবে একজন সফল ফ্রিল্যান্সার হয়ে উঠবেন? | 2020”\nPingback: ক্রেডিট কার্ডের সুবিধা এবং অসুবিধাগুলি – global all news


করোনা ভাইরাস: বাংলাদেশকে ৫০০ উন্নত কিট দেবে চীন – Sylhet Amar Sylhet\nনতুন করোনা ভাইরাস সংক্রমণ শনাক্তে বাংলাদেশকে চীন সরকার ৫০০ সেট সর্বাধিক উন্নত কিটস দেবে বলে জানিয়েছেন চীনের রাষ্ট্রদূত লি জিমিং । রবিবার পররাষ্ট্রমন্ত্রী ড. এ কে আব্দুল মোমেনের সাথে বৈঠকে চীনের রাষ্ট্রদূত লি জিমিং এ কথা জানান।\nএসময় রাষ্ট্রদূত বলেন. খারাপ সময়েও চীন সাহায্যের হাত বাড়িয়ে দিতে ভুলে যায়নি। নতুন করোনভাইরাস শনাক্তে বাংলাদেশের সক্ষমতা বাড়ানোর জন্য বেইজিং জেনোমিক্স ইনস্টিটিউট থেকে ৫০০ টেস্ট কিট আনছে চীনা দূতাবাস। মঙ্গলবার কিটগুলো বাংলাদেশকে হস্তান্তর করা হবে।\nএদিকে চীনে করোনা ভাইরাসে প্রাণহানির ঘটনায় শোক জানিয়েছেন প্রধানমন্ত্রী শেখ হাসিনা। চীনের প্রেসিডেন্ট শি জিনপিংকে পাঠানো এক শোকবার্তায় প্রধানমন্ত্রী দ্রুত সময়ের মধ্যে দেশটি এই সংকট কাটিয়ে উঠতে পারবে বলেও আশা প্রকাশ করেছেন। পররাষ্ট্র মন্ত্রণালয়ে চীনা রাষ্ট্রদূতের সাথে বৈঠককালে শি জিনপিংকে লেখা প্রধানমন্ত্রী শেখ হাসিনার চিঠিটি হস্তান্তর করেন পররাষ্ট্রমন্ত্রী মোমেন।\nপররাষ্ট্রমন্ত্রী বলেন, প্রধানমন্ত্রী ভাইরাসের আক্রমণে স্বজন হারানো চীনা পরিবারগুলোর প্রতি সমবেদনা জানিয়েছেন। চীন সরকার কর্তৃক দেশটিতে অবস্থানরত বাংলাদেশি নাগরিকদের সঠিকভাবে সেবা প্রদানেরও প্রশংসা করেন প্রধানমন্ত্রী।\nPrevious করোনা ভাইরাস নিয়ে ফেসবুকে গুজব ছাড়ানোর অভিযোগে আটক ৫


৪৪তম বিসিএসের প্রিলিমিনারি পরীক্ষা শেষ হয়েছে। শুক্রবার (২৭ মে) সকাল ১০টা থেকে দুপুর ১২টা পর্যন্ত ২০০ নম্বরের এ লিখিত পরীক্ষা ঢাকাসহ দেশের বিভিন্ন অঞ্চলে একযোগে অনুষ্ঠিত হয়। ঢাকার বাইরে রাজশাহী, চট্টগ্রাম, খুলনা, বরিশাল, সিলেট, রংপুর ও ময়মনসিংহ কেন্দ্রে এ পরীক্ষা গ্রহণ করা হয়।\nএবার পরীক্ষায় অনিয়ম, প্রশ্নফাঁস বা অন্য কোনও অপ্রীতিকর ঘটনার এখন পর্যন্ত খবর পাওয়া যায়নি। পরীক্ষা শেষে হল থেকে চাকরীপ্রার্থীদের শান্তিপূর্ণভাবে বেরিয়ে যেতে দেখা যায়। এ সময় তারা গণমাধ্যমকর্মীদের সাথে আলাপকালে ৪৪তম বিসিএস প্রিলিমিনারি পরীক্ষার ব্যবস্থাপনা ও প্রশ্নপত্র নিয়ে সন্তোষ প্রকাশ করেন।\nঅপর দিকে ঢাকা কলেজ শিক্ষক পরিষদের সম্পাদক ড. মো. আব্দুল কুদ্দুস সিকদার বলেছেন, ঢাকা কলেজ কেন্দ্রে সুন্দর ও সুষ্ঠু পরিবেশে বিসিএস প্রিলিমিনারি লিখিত পরীক্ষা অনুষ্ঠিত হয়েছে। কোনো ধরনের অপ্রীতিকর ঘটনা ঘটেনি। পর্যাপ্ত পরিমাণ পরীক্ষার্থীর উপস্থিতি আমরা লক্ষ্য করেছি। ঠিক কত শতাংশ উপস্থিত হয়েছে তা কিছুক্ষণ পর আমরা জানাতে পারব।\nএর আগে বেলা ১১টার দিকে রাজধানীর ঢাকা কলেজ কেন্দ্র পরিদর্শনে আসেন পিএসসির চেয়ারম্যান মো. সোহরাব হোসাইন। পরিদর্শন শেষে তিনি বলেন, সারাদেশে কোন ধরনের প্রশ্নপত্র ফাঁস অথবা অপ্রীতিকর ঘটনার খবর পাওয়া যায়নি। এখন আর সম্ভাবনাও নেই। কারণ পরীক্ষা শুরুর ১৫ থেকে ২০ মিনিট ঝুঁকি থাকে। আর আমরা যেভাবে প্রস্তুতি নিয়েছি প্রশ্ন ফাঁসের কোনো সুযোগও নেই।\nতিনি আরো বলেন, অপ্রীতিকর ঘটনা এড়াতে ৬ সেট প্রশ্ন করেছি। আজ সকাল সাড়ে ৯টায় লটারির মাধ্যমে সেট পছন্দ করে প্রিন্ট দিয়ে কেন্দ্রে পাঠানো হয়েছে।\nউল্লেখ্য, এবার ৪৪তম বিসিএসে ১ হাজার ৭১০টি পদের বিপরীতে আবেদন করেছেন ৩ লাখ ৫০ হাজার ৭১৬ জন। প্রতিটি পদের বিপরীতে প্রতিদ্বন্দ্বিতা করছেন ২০৫ জন চাকরিপ্রার্থী।\n৪৪তম বিসিএস,পিএসসি,রাজশাহী, চট্টগ্রাম, খুলনা, বরিশাল, সিলেট, রংপুর


শাহরুখ-রণবীরকে চ্যালেঞ্জ জানাচ্ছেন সানি! | বাংলার কন্ঠস্বর । BanglarKonthosor.Com\nHome » বিনোদন » শাহরুখ-রণবীরকে চ্যালেঞ্জ জানাচ্ছেন সানি!\nশাহরুখ-রণবীরকে চ্যালেঞ্জ জানাচ্ছেন সানি!\n‘মস্তিজাদে’-র প্রীতীশ নন্দীর কাছে তাই ফোন গেল ‘হেট স্টোরি ৩’-এর ভূষণ কুমারের! ভূষণের আবেদন ছিল, প্রীতীশ যেন তাঁর ছবির মুক্তি একটু পিছিয়ে দেন! কার্যত, ভূষণের আবেদন মেনে নিলেন প্রীতীশ। ভূষণ তাঁর দীর্ঘ দিনের বন্ধু। তাই তার আবদার ফেলতে পারলেন না!\nPrevious: শিশুরা যৌনপেশায়, শিশুদের যৌন পেশায় বাধ্য করা হয়\nNext: ‘ফেসবুক বন্ধে ভোগান্তি শুধু জনগণের’


‘প্রাপ্য সম্মান দেয়নি তৃণমূল, সরকারে এসেই একাধিক পদ থেকে সৌমিত্রবাবুকে সরায়’, বিস্ফোরক অধীরTrinamool did not give proper respect to Soumitra, removed Him from multiple posts in government: Adhir – News18 Bangla\n‘প্রাপ্য সম্মান দেয়নি তৃণমূল, সরকারে এসেই একাধিক পদ থেকে সৌমিত্রবাবুকে সরায়’, বিস্ফোরক অধীর\n' এ পাড়া ও পাড়ার অভিনেতা অভিনেত্রীদের সম্মান জানিয়েছেন। কিন্তু সৌমিত্র বাবুকে সম্মান জানায়নি ৷' তৃণমূল সরকারের বিরুদ্ধে বিস্ফোরক অভিযোগ অধীরের\nপ্রদেশ কংগ্রেস সভাপতি পদ থেকে সরছেন অধীর চৌধুরী? দলের 'নতুন নীতি'তে শুরু জল্পনা\nঅধীরের মেট্রো ডেয়ারি মামলায় কোন তদন্ত? রায় সোমবার\n#কলকাতা: প্রয়াত কিংবদন্তী অভিনেতা সৌমিত্র চট্টোপাধ্যায়ের প্রসঙ্গে রাজ্যসরকারকে তোপ অধীরের ৷ প্রদেশ কংগ্রেস সভাপতির বিস্ফোরক অভিযোগ, অভিনেতাকে প্রাপ্য সম্মান দেয়নি রাজ্যসরকার ৷ রাজনৈতিক মতাদর্শ ভিন্ন হওয়ার দরুণ ক্ষমতায় এসে একের পর এক পদ থেকে সরিয়েছে তাঁকে ৷ অভিনেতার মৃত্যুর ২ দিন পর তাঁর গলফগ্রিণের বাড়িতে শ্রদ্ধা জানাতে এসে এই মন্তব্য করেব প্রদেশ কংগ্রেস সভাপতি অধীর রঞ্জন চৌধুরী ৷\nবুধবার সকাল ১১টা নাগাদ সৌমিত্র চট্টোপাধ্যায়ের গলফ গ্রিনের বাড়িতে গিয়ে তাঁর কন্যা পৌলমী বসু ও বাকি পরিবারের সঙ্গে দেখা করেন অধীর চৌধুরী ৷ প্রায় মিনিট ১৫-২০ সময় কাটানোর পর সেখান থেকে বেরিয়ে সংবাদ মাধ্যমে মুখোমুখি হন লোকসভায় কংগ্রেসের দলনেতা অধীর ৷ তিনি বলেন, ‘সৌমিত্র বাবু খুব সাধারণ মানের জীবন যাপন করতেন। ১৯৫৪ সালে সৌমিত্র বাবু কান ফিল্ম ফেস্টিভ্যালেও পুরস্কার পেয়েছিলেন। ২০১১ সালে এই সরকার আসার পর থেকে এই মহান মানুষের সমস্ত সম্মানীয় পদ কেড়ে নিয়েছিল। এ পাড়া ও পাড়ার অভিনেতা অভিনেত্রীদের সম্মান জানিয়েছেন। কিন্তু সৌমিত্র বাবুকে সম্মান জানায়নি ৷ যে মানুষটা শিল্প সংস্কৃতির ক্ষেত্রে বহু কমিটির মাথায় বসে বাংলার শিল্প কলাকে আরও প্রসারিত করতে পারতেন তাকে অবজ্ঞা করে অচ্ছুৎ করেই রাখা হল। আজ আমি এই কিংবদন্তীর বাড়ি এসে তীর্থ ক্ষেত্র ঘুরে গেলাম।’\nঅধীর জানিয়েছেন, কেন্দ্রকে তারা প্রস্তাব দেবে যাতে সত্যজিৎ রায় ফিল্ম ইনস্টিটিউটে সৌমিত্র বাবুর সম্মানে একটি চেয়ার যেন সংরক্ষিত করা হয় ৷ এদিন রাজ্য সরকারের উদ্দেশে প্রদেশ কংগ্রেস সভাপতির অভিযোগ নিয়ে সৌমিত্র কন্যা পৌলমীকে প্রশ্ন করায় তিনি স্পষ্ট বলেন, ‘অধীরবাবু আসায় আমরা খুশি, তবে এই নিয়ে বিতর্ক চাই না ৷’\nFirst published: November 18, 2020, 15:14 IST\nTags: Adhir Chowdhury, Soumitra Chatterjee


জমি রক্ষার পঞ্চায়েত বিজয়কে ধাক্কা দিতেই কি অলীক গ্রেফতারে পুলিশের তৎপরতা | The reason behind the arrest of Aleek Chakraborty - Bengali Oneindia\n18 min ago নরেন্দ্র মোদীর ৬৯ তম জন্মদিন! দিনভর নানা কর্মসূচিতে ব্যস্ত প্রধানমন্ত্রী\nজমি রক্ষার পঞ্চায়েত বিজয়কে ধাক্কা দিতেই কি অলীক গ্রেফতারে পুলিশের তৎপরতা\n| Published: May 31 2018, 23:37 [IST]\nপঞ্চায়েত নির্বাচনে রাজ্য বেনজির সন্ত্রাসের সাক্ষী হয়েছিল। শাসক দলের মদতপুষ্ট দুষ্কৃতীদের সঙ্গে সঙ্গে পুলিশের বিরুদ্ধেও এই সন্ত্রাসে যোগসাজোশের অভিযোগ ওঠে। সন্ত্রাসের হাত থেকে বিরোধী দলের প্রতিনিধিদের বাঁচাতে পুলিশের নিস্ক্রিয়তা নিয়ে বারবার নানা প্রশ্ন উঠেছে। কিন্তু, সদ্য সমাপ্ত মহেশতলা উপনির্বাচনে সেই সন্ত্রাসের ছিটে-ফোঁটা চিহ্নও ধরা পড়েনি। রাজনীতির আঙিনায় থাকারা স্বস্তির হাঁফ ছেড়েছিলেন। কিন্তু, তাঁদের এই ধ্যান-ধারনাতেই হয়তো এবার আঘাত দিল অলীক চক্রবর্তীর গ্রেফতার।\nভাঙড়ে পাওয়ার গ্রিড আন্দোলনের মাস্টারমাইন্ড বলে রাজ্য সরকার এই অলীক চক্রবর্তীকে বিবৃত করেছে। পাওয়ার গ্রিড বিরোধী আন্দোলনকে ঘিরে ২০১৬ সালে যখন ভাঙড় হিংসা ছড়িয়ে পড়ে তখন সামনে এসেছিল অলীক চক্রবর্তীর নাম। পুলিশের সঙ্গে আন্দোলনকারীদের সংঘর্ষের পর থেকেই প্রায় বছর দুয়েক ধরে খোঁজ চলছিল ভাঙরের গণ আন্দোলনের এই নেতার। নানা সময়ে পুলিশ ভাঙড়ের পাওয়ার গ্রিড বিরোধী আন্দোলনের বহুজনকে গ্রেফতার করেছিল। এমনকী, আন্দোললেন আরও এক মাথা শর্মিষ্ঠা চৌধুরীকেও গ্রেফতার করে পুলিশ। কিন্তু, পুলিশের নাগালে আসেননি অলীক। প্রায় বছর দুয়েক ধরে ভাঙড়ের নানা স্থানে আত্মগোপন করেছিলেন তিনি। কিন্তু, ভাঙড়ে পাওয়ার গ্রিড বিরোধী আন্দোলনের বহু গুরুত্বপূর্ণ সমাবেশে প্রায়ই তাঁকে প্রকাশ্যে দেখা গিয়েছে। পুলিশ সে সময় প্রায় নাগালে থাকা অলীককে কেন ধরল না তা নিয়ে অনেক প্রশ্নই উঠেছিল।\nপঞ্চায়েত নির্বাচনে অলীক প্রায়ই প্রকাশ্যে বেরিয়ে এসে মিটিং-মিছিল করেছেন। যদিও, পুলিশ তাঁর নাগাল পায়নি। ভাঙড় আন্দোলনের নেতা অলীক যে পঞ্চায়েত নির্বাচনেও তৃণমূল বিরোধী হাওয়াকে শক্তিশালী করে ফেলতে পারবেন তা আঁচ করতে ভুল করেছিল পুলিশ প্রশাসনও। পঞ্চায়েত নির্বাচনের মাঝেও ভাঙড়ের বুক থেকে অলীককে গ্রেফতার করতে চেষ্টাও করেছিল পুলিশ। সফল হয়নি তাঁদের সেই প্রয়াস। ভাঙড়ের রবীনহুডে পরিণত হওয়া অলীককে পুলিশের নাগালের বাইরে রাখতে তৎপর ছিল সাধারণ মানুষ। পঞ্চায়েত নির্বাচনে ভাঙড়ের বুকে জমি রক্ষা কমিটির পাঁচটি পঞ্চায়েত আসন জয়ের পর পুলিশ-প্রশাসনের উপর চাপ বেড়েছিল বলে বিশ্বস্ত সূত্রে খবর। শাসক দলের শীর্ষ নেতৃত্ব রাজ্য প্রশাসনের কাছেও ভাঙড়ের গণ আন্দোলনের মুখ অলীককে ধরতে না পারা নিয়ে ক্ষোভ প্রকাশ করেছিল। তাঁদের মত ছিল অলীক গ্রেফতারিতে বছরখানেক ধরে যথেষ্ট ঢিলেমি দেওয়া হয়েছিল। আর এই সুযোগেই অলীকের নেতৃত্বে জমি রক্ষা কমিটি ভাঙড়ের বুকে আন্দোলনের ভিত শক্ত করেছে। এমনকী কৌশলে রাজনৈতিক মোকাবিলায় নেমে তৃণমূলের চালকেও ভোঁতা করে দিয়েছে। অলীকের তৈরি করা ফাঁদে পা রেখে আরাবুল পঞ্চায়েত নির্বাচনের মুখে বিপাকে পড়েছিলেন। শেষমুহূর্তে পুলিশ আরাবুলকে গ্রেফতার না করলে হয়তো গণরোষের শিকার হয়ে পড়তেন আরাবুল।\nপঞ্চায়েত নির্বাচনের ধকল যে অলীকের শরীর নিতে পারছে না সে খবর পুলিশের কাছে পৌঁছেছিলো। গোপন ডেরা থেকে আন্দোলনকে পরিচালনা করতে হলে যে তাঁকে সুস্থ হতে হবে তাও বুঝেছিলেন অলীক। চিকিৎসার জন্য তাঁর হায়দরাবাদ বা ভূবনেশ্বরে যাওয়ার কথা ছিল। ২৭ তারিখ নাগাদ চিকিৎসক দেখানোর কথা ছিল তাঁর। সূত্র মারফত এই খবর পেয়ে বারুইপুর পুলিশের স্পেশাল অপারেশন গ্রুপ এবং কাশীপুর থানার পুলিশ দুটি দলে বিভক্ত হয়ে হায়দরাবাদ ও ভূবনেশ্বর যায়। মোবাইল-এর লোকেশনের টাওয়ার দেখে পুলিশও জানতে পারে ভূবনেশ্বরের কলিঙ্গ হাসপাতালে ভর্তি আছেন অলীক। বৃহস্পতিবার সেখান থেকে অলীককে গ্রেফতার করে পুলিশ।\nজানা গিয়েছে, আপাতত অলীককে ভূবনেশ্বরের চন্দ্রশেখরপুর থানায় রাখা হয়েছে। ট্রানজিট রিমান্ডে তাঁকে রাজ্যে আনার প্রস্তুতি চলছে। শুক্রবারই তাঁকে কলকাতায় নিয়ে আসার সম্ভাবনা রয়েছে। এদিকে, অলীকের গ্রেফতারির পর থেকে ভাঙড়ে অবরোধ শুরু হয়ে গিয়েছে। রাস্তার উপর গাছের গুড়ি ফেলে অবরোধ শুরু করেছে জমি রক্ষা কমিটি। শুক্রবার থেকে ভাঙড়ে লাগাতার আন্দোলন শুরু হচ্ছে বলেও ঘোষণা করেছে তারা।\nbhangar arrest south 24 pargana crime ভাঙড় গ্রেফতার দক্ষিণ ২৪ পরগনা\nPolice was runing after Aleek Chakraborty foralong time. After Panchayat Election police was under pressure to arrest Aleek.\nStory first published: Thursday, May 31, 2018, 23:37 [IST]


নভেল করোনাভাইরাস: বড় সঙ্কটে মধ্যবিত্ত, তারাও মনোযোগ দাবি করে | The Business Standard\nবড় সঙ্কটে মধ্যবিত্ত, তারাও মনোযোগ দাবি করে\n25 April, 2020, 03:45 pm\nLast modified: 25 April, 2020, 04:51 pm\nবাংলাদেশের যে বিরাট মধ্যবিত্ত শ্রেণি রয়েছে, তারা যদি সরকারের মনোযোগ থেকে সরে যায়, তাহলে অর্থনীতির সব হিসাব উল্টে যেতে পারে। তাই সরকারকে বলি, শুধু উচ্চবিত্ত আর নিম্নবিত্ত নয়, সবাই মধ্যবিত্ত নিয়ে একটু ভাবুন। দ্বিতীয় বিশ্বযুদ্ধের পর সবচেয়ে বড় সামাজিক বিপর্যয়ে, এই সর্বনাশা সঙ্কটে তাদের পাশে দাঁড়ান।\nনভেল করোনাভাইরাস সারা পৃথিবীকে আমূল পাল্টে দিয়েছে। সারা বিশ্বের স্বাস্থ্যখাতের দুর্বলতা আজ স্পষ্ট। মানুষ বুঝেছে, যদি এবার তারা স্বাভাবিক জীবনে ফিরতে পারে, তাহলে তাদেরকে অনেককিছুই করতে হবে। করোনা পরবর্তী বিশ্ব অর্থনীতি কেমন হবে, কীভাবে এই আর্থিক মহাপ্রলয় ঠেকানো যাবে- তা নিয়ে প্রতিটি দেশের সরকার নিজেদের মতো করে পলিসি তৈরি করছে; দিচ্ছে প্রণোদনা। মানুষকে সাহায্য করে কীভাবে সঙ্কট থেকে বের হয়ে আসা যায়, সেটাই এখন সব সরকারের প্রাধান উদ্দেশ্য।\nমাননীয় প্রধানমন্ত্রী শেখ হাসিনা করোনাভাইরাস থেকে সৃষ্ট অর্থনৈতিক পরিস্থিতি মোকাবিলায় মোট ৭২ হাজার ৭৫০ কোটি টাকার যে প্রণোদনা প্যাকেজ ঘোষণা করেছেন, সেটি যথাযথ ও সতর্কভাবে বাস্তবায়িত হলে দেশের মানুষের আর্থ-সামাজিক গতিশীলতা অব্যাহত থাকবে এবং অর্থনীতি ঘুরে দাঁড়াবে বলে আশাবাদ ব্যক্ত করা হয়েছে। সম্ভাব্য পরিস্থিতি থেকে উত্তরণের জন্য সরকার মূলত চারটি কৌশল অবলম্বন করবে- (ক) সরকারি ব্যয় বৃদ্ধি; (খ) আর্থিক সহায়তা প্যাকেজ প্রণয়ন; (গ) সামাজিক সুরক্ষা কার্যক্রমের আওতা বৃদ্ধি; এবং (ঘ) মুদ্রা সরবরাহ বৃদ্ধি।\nতাছাড়া এই চারটি আর্থিক সহায়তা প্যাকেজের মাধ্যমে যে বিষয়গুলো প্রাধান্য পাবে- (১) ক্ষতিগ্রস্ত শিল্প ও সার্ভিস সেক্টরের প্রতিষ্ঠানগুলোর জন্য ওয়ার্কিং ক্যাপিটাল সুবিধা দেওয়া; (২) ক্ষুদ্র (কুটিরশিল্পসহ) ও মাঝারি শিল্প প্রতিষ্ঠানগুলোর ওয়ার্কিং ক্যাপিটাল সুবিধা দেওয়া; (৩) বাংলাদেশ ব্যাংক প্রবর্তিত এক্সপোর্ট ডেভেলপমেন্ট ফান্ডের (ইডিএফ) সুবিধা বাড়ানো; (৪) প্রি-শিপমেন্ট ক্রেডিট রিফাইন্যান্স স্কিম প্রণয়ন করা।\nসরকার যে উদ্যোগ নিয়েছে তা সামগ্রিক অর্থনীতিতে ধনাত্মক প্রভাব তৈরি করবে, এই প্রত্যাশা করি। তবে এই প্রণোদনা সঠিকভাবে ব্যবহৃত না হলে সমাজের অর্থনৈতিক অসমতা আরও বাড়বে। কারণ এই প্যাকেজের একটা বড় অংশ ব্যাংকের মাধ্যমে প্রদান করা হবে এবং সেটা হবে ব্যাংকার-গ্রাহক সম্পর্কের ভিত্তিতে; তার অর্থ হচ্ছে, ব্যাংকগুলো তাদের বর্তমান গ্রাহকদের মধ্যে যারা পরীক্ষিত, তাদেরকে ঋণ দিবে। তারাও যেহেতু ভর্তুকি পাবেন, এই সুযোগ হাতাছাড়া করতে চাইবেন না। এদের মধ্যে অনেকে অবশ্যই আছেন, যারা এই প্যাকেজের সুবিধা না গ্রহণ করলেও টিকে থাকতে পারতেন। অন্যদিকে, যাদের ব্যাংকের সঙ্গে ভালো সম্পর্ক নেই, কিন্তু এই দুঃসময়ে একটু সহযোগিতা হলে টিকে থাকতে পারতেন, তাদের কিন্তু ঋণ পাবার সম্ভাবনা খুব ক্ষীণ; কারণ, ব্যাংকগুলোর ওপর এই ঋণ দেওয়ার তেমন কোনো বাধ্যবাধকতা নেই। যাহোক, তবু এই প্রণোদনা অর্থনীতিতে গতি আনতে কিঞ্চিৎ হলেও সহায়তা করবে বলে মনে করি। তবে কেন্দ্রীয় ব্যাংককে খুবই সতর্ক অবস্থানে থাকতে হবে এবং কাজগুলো দক্ষতার সঙ্গে করতে হবে।\nঅন্যদিকে, সরকার তৈরি পোশাকশিল্পের জন্য ৫০০০ কোটি টাকার প্রণোদনা প্যাকেজ ঘোষণা করেছে, তৈরি পোশাকশিল্পে যে ৪১ লক্ষ শ্রমিক কাজ করেন, তাদেরকে সাহায্য করবার জন্য। এই প্রণোদনা খুবই আকর্ষণীয় এবং সময়োপযোগী- তাতে সন্দেহ নেই; কারণ, আমাদের রপ্তানি আয়ের প্রায় ৮৪ শতাংশ আসে এই তৈরি পোশাকখাত থেকে। আমার মনে হয়, এই প্রণোদনা সবাইকে ঢালাওভাবে দেওয়ার দরকার নেই। এটা জাতির জন্য একটা ক্রান্তিকাল। এই সময় যাদের অতীব প্রয়োজন, তারাই সরকারি প্রণোদনা নেবেন।\nসম্মানিত পাঠক, আপনারা কি মনে করেন যারা এতকাল ধরে তৈরি পোশাকখাতে ব্যবসা করছেন, তাদের অধিকাংশই দুই-তিন মাসের খরচ চালাতে পারেন না? উত্তর হবে, অধিকাংশই পারেন। জানি অনেকেই পারবেন না। ঋণ না পেলে তারা কোনোভাবেই বেতন-ভাতা দিতে পারবেন না; কারখানায় শ্রমিক অসন্তোষ হবে, রাস্তা ব্লক হবে, মারামারি হবে। সরকারের কাছে এই তথ্য আছে, কারা সামর্থ্যবান আর কারা অসামর্থ্য। সরকারের উচিত যারা সাহায্য না পেলে চলতে পারবেন না, সত্যি কারখানা বন্ধ করতে বাধ্য হবেন, তাদের এই প্রণোদনার আওতায় নিয়ে আসা। শুধু মুখ চিনে, শুধু ভালো সম্পর্কের কারণে, সরকারি উচ্চপর্যায়ে যোগাযোগ থাকার কারণে তারা এই সুবিধা নিবেন, এমনটি হওয়া উচিত নয়। তাছাড়া অন্যান্য শিল্পের কথাও, বিশেষ করে ব্যাকওয়ার্ড লিঙ্কেজ শিল্পের দিকেও সরকারকে সমান নজর দেওয়া উচিত বলে মনে করি।\nসরকার দারিদ্র্যসীমার নিচে বসবাসকারী জনগণ, দিনমজুর এবং অপ্রাতিষ্ঠানিক কাজে নিয়োজিত জনসাধারণের মৌলিক চাহিদা পূরণে বিদ্যমান সামাজিক সুরক্ষা কার্যক্রমের আওতা বৃদ্ধি করবে। পূর্বের চেয়ে বেশি মানুষকে এর আওতাভুক্ত করবে। তাতে অন্তত অনেক মানুষ উপকৃত হবে। মোট কথা হচ্ছে, যদি আমরা প্রণোদনাটা দেখি, তাহলে সমাজের নিম্নবিত্ত ও উচ্চবিত্ত সরকার থেকে সাহায্য পাবেন। কেউ হাত পেতে নিবেন, কেউবা অনেকটা জোর করে আদায় করে নেবেন।\nকিন্তু সমাজে আর একটা শ্রেণি আছে, যারা মধ্যবিত্ত। তাদের আবার দুটো শ্রেণি আছে। নিম্ন মধ্যবিত্ত আর উচ্চ মধ্যবিত্ত। এরা সংখ্যায় কম নয়, বরং অধিক। তাদের অবস্থা কী?\nএশিয়ান ডেভেলপমেন্ট ব্যাংক বলছে, বাংলাদেশে মধ্যবিত্তের সংখ্যা ৩৭ মিলিয়নের অধিক- যাদের প্রতিদিনের মাথাপিছু আয় ২ থেকে ২০ ইউ এস ডলার। এরা সমাজ বিনির্মাণে এবং সমাজকে টিকিয়ে রাখতে অগ্রণী ভূমিকা পালন করেন। দেশের মানুষের মূল্যবোধ, শিক্ষা, চিকিৎসা, আইনকানুনসহ নানাবিধ বিষয়ে তাদের খেয়াল, অংশগ্রহণ ও ভূমিকা অনিবার্য এবং অনস্বীকার্য। তাদের সবচেয়ে বড় একটা সমস্যা হচ্ছে তাদের 'আত্মসম্মানবোধ'। সম্মান তাদের কাছে বড়। তারা অন্যের দুঃখে কাঁদেন, অন্যের সঙ্গে ব্যথা ভাগ করে নেন, প্রয়োজনে দেশের জন্য রক্ত দেন। তারা অন্যের কাছে হাত পাততে চান না। নিজে না খেয়ে অন্যকে খাওয়াতে পছন্দ করেন, নিজের দুর্বলতা অন্যের কাছে প্রকাশ করতে চান না। তাই এই সমাজ দেখতে পায় না তাদের দুঃখের উপাখ্যান। তারা দুঃখও লুকিয়ে রাখেন, যেমন করে দুর্নীতিপরায়ণেরা মাটির তলায় বা বিদেশি ব্যাংকে অবৈধ অর্থ-সম্পদ লুকিয়ে রাখে।\nযেহেতু তারা কষ্টের কথা বলতে ইচ্ছুক নন, নিজের বুকের মধ্যে রাখেন নিজের কষ্ট লুকিয়ে, তাই তারা বঞ্চিত থাকেন। সমাজ তাকে বঞ্চিত করে; রাষ্ট্র তার পাশে থাকে না। হয়তো রাষ্ট্র তাদের কষ্টকে অনুধাবনই করে না। অথচ তারা ভেঙে যান, সমস্যায় জর্জরিত হয়ে থাকেন, অভাবে কষ্ট পান। এই যেমন করোনার কারণে মানুষ এখন একপ্রকার ঘরবন্দি, কাজ নেই, আয় নেই। অনেকের হাতে যা পয়সা ছিল, তা শেষ হয়ে গেছে। যাদের হাতে কিছু নেই, তাদের খাবার কষ্ট শুরু হয়ে গেছে। পত্রিকায় দেখেছি অনেকে গরিব মানুষের পাশাপাশি সাহায্যের জন্য লাইনে দাঁড়িয়েছেন; কিন্তু তাদেরকে পোশাক-আশাকে যথেষ্ট গরিব নয় বলে সাহায্য দেওয়া হয়নি। ভদ্রলোকেরা মন খারাপ করে বেরিয়ে গেছেন নীরবে চোখের জল ফেলতে ফেলতে। এমন অনেক তথ্য আশেপাশে আছে আমাদের। মাননীয় প্রধানমন্ত্রী এদের ব্যাপারে বলেছেন, কিন্তু এরা অনেকেই জানেন না কীভাবে কোথায় তাদের যেতে হবে সাহায্যের জন্য।\nযারা অল্প বেতনের চাকরি করেন, অপ্রাতিষ্ঠানিক কাজ করেন, ছোট ব্যবসা করেন, তাদের বিপদ তারা নিজেরাও। কারণ, এরা বিশ্বাস করেন না যে তাদের কেউ সাহায্য করবে। এখানে সরকারের দায়িত্ব আছে। এখন সময় একটা ডাটাবেজ তৈরি করে এই সকল মানুষের পাশে দাঁড়ানো। এই শ্রেণিটির সাহায্য হিসেবে প্রয়োজন নগদ টাকা। ব্যাংক অ্যাকাউন্ট বা বিকাশ অ্যাকাউন্টের মাধ্যমে তাদের এই সাহায্য দেওয়া যেতে পারে। সরকার হিসেব করে একটা তহবিল গঠন করতে পারে, যা দিয়ে এই শ্রেণির লোকদেরকে সাহায্য করা যায়। তাহলে সমাজের সবাই প্রত্যক্ষ ও পরোক্ষভাবে সরকারের সহায়তার আওতায় আসবে।\nবাংলাদেশ পরিসংখ্যান ব্যুরোর (বিবিএস) তথ্যমতে, গত ১০ বছরে আমাদের দেশে প্রায় এক কোটি মানুষ হতদরিদ্র অবস্থা কাটিয়ে উঠতে সক্ষম হয়েছেন। সরকারি তথ্য-উপাত্ত বিশ্লেষণ করে দেখা গেছে, ২০১০ সালে দেশে হতদরিদ্র ব্যক্তির সংখ্যা ছিল ২ কোটি ৫৮ লাখ। ২০১৯ সালের জুন মাস শেষে অতি গরিব বা হতদরিদ্র ব্যক্তির সংখ্যা কমে দাঁড়িয়েছে ১ কোটি ৬০ লাখের কিছুটা বেশি। বাংলাদেশে এখন ১৬ কোটি ৬০ লাখ জনসংখ্যা রয়েছে। সব মিলিয়ে দারিদ্র্যসীমার নিচে বাস করে সোয়া তিন কোটি মানুষ।\nআমরা জানি, গত প্রায় এক দশক ধরে এশিয়ান অর্থনীতিগুলোর বড় চালিকা শক্তি এই মধ্যবিত্ত শ্রেণি। সাম্প্রতিক বছরগুলোতে বাংলাদেশে মধ্যবিত্তের হার ধীরে ধীরে বাড়ছে। মধ্যবিত্তের হার বাড়া মানে দারিদ্রের হার কমে আসা-যারা আগে দরিদ্র ছিলেন, তাদের মধ্য থেকে কিছু মানুষ এখন দারিদ্রের চক্র থেকে বের হয়ে নতুন মধ্যবিত্ত শ্রেণিতে যোগ দিচ্ছেন। বিবিএস'র জুন ২০১৯ সালের হিসেব মতে, জুন মাসের শেষে দেশের দারিদ্র্য হার সাড়ে ২০ শতাংশে নেমে এসেছে। ২০১৮ সালের জুন মাস শেষে এই হার ছিল ২১ দশমিক ৮ শতাংশ। গত জুন শেষে অতি দারিদ্রের হার নেমেছে সাড়ে ১০ শতাংশে। এক বছর আগে এর হার ছিল ১১ দশমিক ৩ শতাংশ। বর্তমান এই সঙ্কটে যদি নিম্ন মধ্যবিত্ত মানুষেরা আর্থিক সহায়তা না পান বা এই লকডাউন আরও লম্বা সময় ধরে দীর্ঘায়িত হয়, তাহলে এই শ্রেণিটি আবার হতদরিদ্রদের অন্তর্ভুক্ত হয়ে যেতে পারেন- যা সমাজ ও অর্থনীতির জন্য আদৌ ভালো সংবাদ নয়।\nকরোনা ভাইরাস সব দেশের হিসাব নিকাশ উল্টেপাল্টে দিচ্ছে। আইএমএফ-এর ধারণা, এশিয়ান অর্থনীতির হয়তো এবার কোনো প্রবৃদ্ধি হবে না। বাংলাদেশের প্রবৃদ্ধি কত হবে, আমরা জানি না। প্রবৃদ্ধি নির্ভর করছে এই স্থবির অবস্থা কতদিন থাকে তার ওপর।\nতবে বাংলাদেশের যে বিরাট মধ্যবিত্ত শ্রেণি রয়েছে, তারা যদি সরকারের মনোযোগ থেকে সরে যায়, তাহলে অর্থনীতির সব হিসাব উল্টে যেতে পারে। তাই সরকারকে বলি, শুধু উচ্চবিত্ত আর নিম্নবিত্ত নয়, সবাই মধ্যবিত্ত নিয়ে একটু ভাবুন। দ্বিতীয় বিশ্বযুদ্ধের পর সবচেয়ে বড় সামাজিক বিপর্যয়ে, এই সর্বনাশা সঙ্কটে তাদের পাশে দাঁড়ান। এই সমাজ বিনির্মাণে এবং অর্থনীতির পুনরুজ্জীবনে তাদের ভূমিকা অনিবার্য।\nপ্রতিষ্ঠাতা ও সিইও, ফিনপাওয়ার লিডারশিপ ইন্টারন্যাশনাল\nঅর্থনীতি / মধ্যবিত্ত / বাংলাদেশে করোনাভাইরাস


ত্রিপুরায় গ্রেফতার হয়ে একরাত জেলে কাটালেন অভিনেত্রী সায়নী ঘোষ! 'আমি শুনিইনি এ খবর', আকাশ থেকে পড়লেন অভিনেত্রী শ্রীলেখা মিত্র - Kolkata Journal\nHome/বিনোদন/টলিউড/ত্রিপুরায় গ্রেফতার হয়ে একরাত জেলে কাটালেন অভিনেত্রী সায়নী ঘোষ! ‘আমি শুনিইনি এ খবর’, আকাশ থেকে পড়লেন অভিনেত্রী শ্রীলেখা মিত্র\nত্রিপুরায় গ্রেফতার হয়ে একরাত জেলে কাটালেন অভিনেত্রী সায়নী ঘোষ! ‘আমি শুনিইনি এ খবর’, আকাশ থেকে পড়লেন অভিনেত্রী শ্রীলেখা মিত্র\nটলিউড অভিনেত্রী শ্রীলেখা মিত্র এবং সায়নী ঘোষ এর মধ্যেকার সুসম্পর্কের কথা সোশ্যাল মিডিয়ার দৌলতে অনেকেই জানতেন। ‘মায়ের বিয়ে’ নামক সিনেমায় মা এবং মেয়ের চরিত্রে অভিনয় করে দর্শকদের মন কেড়েছিলেন তারা। কিন্তু ভোটের আগেই সায়নী তৃণমূলে যোগদান করায় তার বিরুদ্ধে সরব হয়েছিলেন শ্রীলেখা।\nএবার ত্রিপুরায় দলীয় প্রচারে গিয়ে সায়নী ঘোষ গ্রেপ্তার হয়ে এক রাত জেলে কাটানোর পরে শ্রীলেখা মিত্র সংবাদমাধ্যমে জানালেন খবরটির বিষয়ে তিনি নাকি কিছুই জানতেন না।\nপ্রসঙ্গত ঘনিষ্ঠমহলে সায়নী ঘোষ কঠোর বামপন্থী হিসেবে পরিচিত ছিলেন। সেই সূত্রেই অভিনেত্রী শ্রীলেখা মিত্রের সঙ্গে বেশ ঘনিষ্ঠ সম্পর্ক বজায় ছিল তার। কিন্তু ভোটের আগে সায়নী তৃণমূলে যোগদান করায় শ্রীলেখা সংবাদমাধ্যমে জানিয়েছিলেন তিনি মনে করেন সায়নী কোন বড়োসড়ো টোপ পেয়ে তৃণমূলে যোগদান করেছেন। পাশাপাশি বামপন্থার আদর্শ থেকে সরে গিয়ে তৃণমূলে যোগদান করায় তার ওপর বেশ ক্ষুব্ধ হয়েছিলেন অভিনেত্রী শ্রীলেখা মিত্র।\nআজ এক বেসরকারি সংবাদমাধ্যম সায়নী ঘোষের গ্রেফতারির বিষয় নিয়ে শ্রীলেখা মিত্রের মতামত জানতে চাইলে অভিনেত্রী জানিয়েছেন গোটা বিষয়টি সম্পর্কে কিছুই জানতেন না তিনি। তবে নেটিজেনদের একাংশ মনে করছেন ইচ্ছাকৃতভাবেই গোটা বিষয়টি এড়িয়ে যেতে চেয়েছেন শ্রীলেখা মিত্র।\nSaayoni Ghosh Sreelekha Mitra Tripura Arrest Case


চাঁদ ও সৌন্দর্যের উপাখ্যান - বিজয়বাংলা\nযুবায়ের আহমদ তানীমঃ জাবির বিন সামুরা রাদিয়াল্লাহু আনহু থেকে বর্ণিত, কোনো এক ভরা পূর্ণিমার স্নিগ্ধ আলোয় আমি রাসূল সাল্লাল্লাহু আলাইহি ওয়া সাল্লাম-কে লাল মিশ্রিত চাদর পরিহিত অবস্থায় দেখেছি। তখন আমি একবার তার দিকে, আরেকবার চাঁদের দিকে তাকিয়েছি। আমার কাছে মনে হলো, নবীজি চাঁদের চেয়ে কোটি গুণ সুন্দর। (শামায়েলে তিরমিজি, হাদিস নং: ৯)\nসুন্দরের বিবরণ দিতে গিয়ে চাঁদের সাথে তুলনা দেয়া মানুষের স্বভাবজাত বিষয়। সর্বোচ্চ সুন্দর বুঝাতে এরচেয়ে পারফেক্ট উদাহরণ আর নেই বললে চলে। দুনিয়ার সব মানুষ এই ব্যাপারে একমত প্রায়।\nপৃথিবীতে সুন্দর অনেক বস্তু থাকা সত্ত্বেও চাঁদের সাথেই কেন তুলনা, এ প্রশ্ন আসা স্বাভাবিক। উত্তর খুবই সহজ—জমিনের সৌন্দর্য সবার দৃষ্টিগোচর হয় না। কেউ দেখে, কেউ দেখে না। কিন্তু আসমানের বিষয়গুলো সবাই দেখে। আসমানে সুন্দর বলতে আছে চাঁদ, তারা ও সূর্য।\nতিনটার মধ্যে সবচেয়ে উজ্জ্বল সুন্দর হলো সূর্য। সূর্যের মতো এত ঔজ্জ্বল্য বস্তু বিশ্বজগতে আর নেই। কিন্তু সমস্যা হলো, এই সুন্দর মানুষের চোখ সইতে পারে না, ধাঁধিয়ে যায়। অথচ সুন্দর হতে হয় উপভোগ্য। যদি উপভোগই না করা যায়, তাহলে কী হবে এই সৌন্দর্য দিয়ে!\nফলে সর্ববিবেচনায় চাঁদের কথা ভাবতে হয়। চাঁদের আলোর মাঝে কোমলতা রয়েছে, যা গায়ে মাখতে বা খালি চোখে এর দিকে তাকিয়ে থাকতে আরাম লাগে। যদিও উজ্জ্বলতা কম, তবু কোমলতা এবং ঔজ্জ্বল্যের মিশ্রণে এটিই অগ্রগণ্যের দাবি রাখে।\nপ্রশ্ন থেকে যায়, তারার আলোও তো কোমল এবং উপভোগ্য, সেই সঙ্গে এমনও অনেক তারা আছে, যা পৃথিবী, সূর্য ও চাঁদ—সবকিছু থেকে বড়। তাহলে এমন কি হলো যে, তারকা বাদ দিয়ে চাঁদকেই গ্রহণ করলো সবাই?\nতারকার উদাহরণ দেয়া হয় না, কারণ পৃথিবীতে তারকা অনেক। এর মধ্য থেকে কোন তারকা উদাহরণ হিসাবে পেশ করা হবে, তা নিয়ে চলবে দ্বন্দ্ব। সবাই একমত হওয়া অসম্ভব প্রায় এতে৷ তারচেয়ে সহজ হলো চাঁদকে সুন্দর মেনে নেয়া। আর পৃথিবীবাসী মেনেও নিয়েছে তাই। এই জন্য মানুষ সুন্দরের কথা বললে চাঁদের কথা বলে।\nচাঁদ সুন্দর ঠিক আছে। কিন্তু একটা বিষয় এখানে লক্ষণীয়, চাঁদের মাঝে থাকা দাগ। সুন্দরের সর্বোচ্চ উদাহরণের বুকে দাগ, এটা প্রমাণ করে পৃথিবীর কোনো সুন্দরই পরিপূর্ণ না। একটু না একটু ত্রুটি থেকেই যায়, চাই তা বস্তু হোক বা মানুষ। কিন্তু রাসূল সাল্লাল্লাহু আলাইহি ওয়া সাল্লাম এর সৌন্দর্য ছিল সবধরণের ত্রুটি মুক্ত। কিসের চাঁদ, এরকম বা তারচে হাজারো কোটি গুণ বেশি সুন্দর কোনো কিছুর উদাহরণও যদি থাকে, রাসূল সাল্লাল্লাহু আলাইহি ওয়া সাল্লাম তারচেয়েও বেশি সুন্দর ছিলেন। তবু চাঁদের সাথে তুলনাটা এসেছে দুনিয়াবাসীর দৃষ্টিতে একটা রূপরেখা তৈরি করে দেওয়ার জন্য। যাতে সহজে একটা কল্পনা করতে পারে। আল্লাহই সর্বজ্ঞ।\nশায়খুল হাদীস মো. হাবিবুর রহমান: যাঁর প্রতি হৃদয়ে প্রেম-ভালোবাসা অনুভব করি


ঘুরে দাঁড়াতে চায় সকল খাত - মোহাম্মদী নিউজ এজেন্সী\nHome / আজকের সংবাদ / অর্থনীতি / ঘুরে দাঁড়াতে চায় সকল খাত\nএমএনএ অর্থনীতি ডেস্কঃ করোনার সংক্রমণের ঊর্ধ্বগতি সামাল দিতে দেশে গত ১৪ এপ্রিল থেকে চলছে সম্মিলিত লকডাউন। যা ৫ম দফা বাড়িয়ে আগামী ৩০ মে পর্যন্ত বর্ধিত করার সিদ্ধান্ত নেয়া হয়েছে। বর্ধিত লকডাউনের প্রজ্ঞাপন রবিবার জারি হবে বলে জানিয়েছে মন্ত্রিপরিষদ বিভাগের একটি সূত্র।\nদীর্ঘ এই লকডাউনের ফলে ফের সামনে এসেছে জীবন ও জীবিকার প্রশ্ন। জীবনকে বাঁচাতে জীবিকার পথ বন্ধ করা হলেও তা মানতে নারাজ সংশ্লিষ্টরা। এমন পরিস্থিতিতে বন্ধ থাকা দূরপাল্লার গণপরিবহন, হোটেল-রেস্তোরাঁ, বিনোদনকেন্দ্র ও বেসরকারি অফিসগুলো খুলে দেয়ার জোর দাবি জানাচ্ছেন তারা। বিষয়টি ভাবিয়ে তুলছে সরকারকেও।\nতাই আগামীকাল সোমবার থেকে দূরপাল্লার গণপরিবহন চালু করে দেয়ার সিদ্ধান্ত নিয়েছে সরকার। শিগগিরই সরকারি-বেসরকারি অফিস, হোটেল-রেস্তোরাঁয় বসে খাওয়া ও পর্যটনকেন্দ্রগুলো খুলে দেয়ার নির্দেশ দেয়া হবে বলেও জনিয়েছে সরকারের সংশ্লিষ্ট একাধিক সূত্র।\nস্বাস্থ্য ও অর্থনৈতিক বিশেষজ্ঞরাও জীবন ও জীবিকার প্রশ্নে কঠোরভাবে স্বাস্থ্যবিধি মেনে সবকিছু স্বাভাবিক করে দেয়ার পক্ষে মত দিয়েছেন। তারা বলছেন, দূরপাল্লার গণপরিবহন আগেই খুলে দেয়া উচিত ছিল। ঈদে দূরপাল্লার গণপরিবহন বন্ধ থাকায় মানুষ ভিন্ন পন্থায় গাদাগাদি করে বাড়িতে গেছে। এতে মানুষের ভোগান্তির পাশাপাশি করোনা ভাইরাস ছড়ানোর শঙ্কা বেড়ে গেছে। ওই সময় সীমিত পরিসরে দূরপাল্লার বাস ও নৌযান চালু রাখা হলে মানুষকে এত গাদাগাদি করে গ্রামে ফিরতে হতো না।\nএ প্রসঙ্গে দেশের জ্যেষ্ঠ জনস্বাস্থ্য বিশেষজ্ঞ ড. আবু জামিল ফয়সাল মানবকণ্ঠকে বলেন, লকডাউন নিয়ে আমাদের জাতীয় কারিগরি কমিটি যে প্রস্তাবগুলো দিয়েছিল তা বাস্তবায়ন করা উচিত ছিল সরকারের। কিন্তু তা হচ্ছে না। আমার দূরপাল্লার বাস বন্ধ রাখলাম ঠিকই কিন্তু আন্তঃজেলা বাস খুলে দিলাম। এতে করে তো কোনো উপকার হলো না। তবে একবারে হয়নি যে তা নয় কিছুটা উপকার হয়েছে। সেই উপকারের সামনে রেখে কঠোরভাবে স্বাস্থ্যবিধি নিশ্চিত করে কীভাবে সবকিছু স্বাভাবিক করা যায় সে চিন্তা করতে হবে। খণ্ড খণ্ড করে না দেখে সবকিছু সম্মিলিতভাবে দেখতে হবে।\nপল্লীকর্ম সহায়ক ফাউন্ডেশনের (পিকেএসএফ) চেয়ারম্যান অর্থনীতিবিদ ড. কাজী খলীকুজ্জামান মানবকণ্ঠকে বলেন, করোনায় দেশের সার্বিক অর্থনীতির ব্যাপক ক্ষতি হয়েছে। সবকিছু প্রায় থমকে গেছে। তাই করোনা নিয়ন্ত্রণে সরকারের খামখেয়ালিপনা না করে একটি স্ট্রং ডিসিশন নিতে হবে। কোনো কোনো দেশ কঠিন সিদ্ধান্ত নিয়ে করোনা নিয়ন্ত্রণ করে সবকিছু খুলে দিয়েছে। তাই আমাদেরও কঠোর স্বাস্থ্যবিধি নিশ্চিত করে জীবন ও জীবিকার প্রশ্নে সবকিছু কিভাবে খুলে দেয়া যায় সেই চিন্তা করতে হবে।\nকরোনার দ্বিতীয় ঢেউ মোকাবিলায় ১৪ এপ্রিল থেকে শুরু হওয়ায় লকডাউনের শুরু থেকেই পুরো সময় ধরে বন্ধ রয়েছে গণপরিবহন। এতে ক্ষতিগ্রস্ত হচ্ছে এর সাথে সংশ্লিষ্টরা। টাকার অঙ্কে প্রতিদিন ৫০০ কোটি ক্ষতি হচ্ছে বলে জানিয়েছেন তারা।\nমালিকরা বলছেন, গত বছরের লকডাউনে দুই মাসের অধিক সময় পরিবহন বন্ধ থাকায় যে ক্ষতি হয়েছে তা এখনো কাটিয়ে ওঠা সম্ভব হয়নি। এ বছরের লকডাউনে সেই ক্ষতি বেড়েছে কয়েকগুণ।\nবাংলাদেশ সড়ক পরিবহন মালিক সমিতির মহাসচিব খন্দকার এনায়েত উল্যাহ বলেন, গত ১৪ তারিখ থেকে গণপরিবহন বন্ধ থাকায় প্রতিদিন প্রায় ৫০০ কোটি টাকার আর্থিক ক্ষতি হচ্ছে। আমাদের এই ক্ষতি পুষিয়ে নিতে বেশ বেগ পেতে হবে। তিনি বলেন, সরকারি সিদ্ধান্তের বাইরে তো আমরা যেতে পারি না। তাই ক্ষতি হলেও আমরা তা মেনে নিয়েছি।\nতিনি বলেন, আমরা করোনার শুরু থেকেই চেষ্টা করেছি সরকারের নির্দেশনা অনুযায়ী সবধরনের স্বাস্থ্যবিধি মেনে পরিবহন চালাতে। এখনও সব স্বাস্থ্যবিধি মেনেই চালাতে চাই। পরিবহন সংশ্লিষ্টদের ক্ষতির কথা বিবেচনা করে অবশেষে স্বাস্থ্যবিধি মেনে সীমিত পরিসরে দূরপাল্লার বাস ও নৌযান চালু করার সিদ্ধান্ত নিয়েছে সরকার। আগামীকাল সোমবার থেকে একসিট খালি রেখে এবং কঠোর স্বাস্থ্যবিধি মেনে চলার শর্তে দূরাপাল্লার গণপরিবহন খুলে দেয়া হতে পারে বলে জানিয়েছে সংশ্লিষ্ট একটি সূত্র।\nএ প্রসঙ্গে জনপ্রশাসন প্রতিমন্ত্রী ফরহাদ হোসেন মানবকণ্ঠকে বলেন, মানুষের জীবন ও জীবিকা দুটোই সুরক্ষিত রাখার বিষয়ে কাজ করছে সরকার। এ ক্ষেত্রে ‘নো মাস্ক, নো সার্ভিস’-এর ওপর বেশি জোর দেয়া হবে। গণপরিবহন চালু হলে কতটা আসন ফাঁকা রাখা হবে, সে বিষয়টিও এখনো চূড়ান্ত হয়নি।\nনাম না প্রকাশে অনিচ্ছুক মন্ত্রিপরিষদ বিভাগের এক অতিরিক্ত সচিব বলেন, সোমবার থেকে সারা দেশে স্বাস্থ্যবিধি মেনে আন্তঃজেলা বাস চলতে পারবে। তবে এসব বাসে অর্ধেক আসন ফাঁকা রাখতে হবে। এ ক্ষেত্রে ভাড়া ৬০ শতাংশ বাড়বে। প্রতি যাত্রার (ট্রিপ) শুরু এবং শেষে জীবাণুনাশক দিয়ে গাড়ি জীবাণুমুক্ত এবং পরিবহন সংশ্লিষ্ট ব্যক্তি ও যাত্রীদের বাধ্যতামূলক মাস্ক পরিধান, হ্যান্ড স্যানিটাইজার ব্যবহার নিশ্চিত করতে হবে।\nনৌযান চালুর বিষয়ে জানতে চাইলে বিআইডব্লিউটিএ’র চেয়ারম্যান কমডোর গোলাম সাদেক মানবকণ্ঠকে বলেন, এখনো এ বিষয়ে সিদ্ধান্ত নেয়া হয়নি। সরকার যদি চায়, তবে যথাযথভাবে স্বাস্থ্যবিধি মেনে নৌযান চালু করা হবে।\nএদিকে রোববার থেকে দেশের সব রেস্টুরেন্ট পুরোপুরি খুলে দেয়ার দাবি জানিয়েছে বাংলাদেশ রেস্তোরাঁ মালিক সমিতি। স্বাস্থ্যবিধি মেনেই রেস্টুরেন্ট চালু করতে চান তারা। না হলে থালা-বাটি নিয়ে প্রেসক্লাবের সামনে দাঁড়ানোর ঘোষণা দেয়া হয়েছে। শনিবার রাজধানীর পুরানা পল্টনে সমিতির কার্যালয়ে আয়োজিত সংবাদ সম্মেলনে এ কর্মসূচি ঘোষণা করা হয়।\nসংবাদ সম্মেলনে সংগঠনটির মহাসচিব ইমরান হাসান বলেন, করোনার কারণে সবচেয়ে বেশি ক্ষতিগ্রস্ত হয়েছে হোটেল-রেস্তোরাঁ খাতটি। রেস্তোরাঁ মালিক সমিতির তথ্য অনুযায়ী, সব বিভাগ, জেলা ও উপজেলা শহর মিলে হোটেল-রেস্তোরাঁর সংখ্যা ৬০ হাজার। হোটেল রেস্তোরাঁর সঙ্গে জড়িত ৩০ লাখ শ্রমিক-কর্মচারী। সব মিলিয়ে রেস্তোরাঁ খাতের ওপর নির্ভরশীল মানুষ প্রায় দুই কোটি। বিশাল এই জনগোষ্ঠীর জীবন-জীবিকার বিষয়টি মাথায় রেখে তাই আজ থেকে রেস্টুরেন্ট খুলে দেয়ার দাবি জানান তিনি।\nঅন্যদিকে গত এক থেকে দেড় দশকে দেশের সার্বিক অর্থনীতির উন্নয়নে ব্যাপক ভূমিকা রেখেছে পর্যটন খাত। এ খাতে বিনিয়োগে এগিয়ে এসেছেন বেসরকারি উদ্যোক্তারা। গড়ে উঠেছে অসংখ্য হোটেল, মোটেল, রিসোর্ট, রেস্টুরেন্ট। গত এক দশকে পর্যটক সমাগমও বেড়েছে।\nখাত করোনা লকডাউন\t2021-05-23\nPrevious: টসে জিতে ব্যাটিংয়ে নেমেছে বাংলাদেশ\nNext: করোনায় ভারত প্রায় ৩ লাখ মৃত্যু দেখলো


ত্রয়ীর রেসে এগিয়ে রোনালদো | | Osmaninagarnews.com\nরুশ টেলিভিশন চ্যানেল যখন, তখন রাশিয়ার বিশ্বকাপ পারফরম্যান্সই তো তাদের আগ্রহের কেন্দ্রবিন্দু। আর প্রথম দুই ম্যাচে স্বাগতিকদের অমন বিধ্বংসী পারফরম্যান্সের পর আশার আকাশটাও হয়েছে অনেক বড়। ‘রাশিয়া ওয়ান’ চ্যানেলের সাংবাদিক তাই সেন্ট পিটার্সবার্গের মিডিয়া সেন্টারে বিশ্বকাপ কাভার করতে আসা বিভিন্ন দেশের সাংবাদিকদের কাছে ঘুরে ঘুরে প্রশ্ন করছিলেন এ নিয়ে। বিশ্বকাপে কত দূর যেতে পারবে রাশিয়া? আর ডেনিস চেরিসভ কি হতে পারবেন সর্বোচ্চ গোলদাতা?\nচেরিসভ! গত দুই মৌসুমে স্প্যানিশ লিগে ভিয়ারিয়ালের হয়ে যাঁর মোটে দুই গোল! বিশ্বকাপের আগে রাশিয়ার জার্সিতে খেলা ১১ ম্যাচে যাঁর কোনো গোল ছিল না! এসব তথ্য মনে করিয়ে দিতেই রুশ সাংবাদিকের পাল্টা প্রশ্ন, ‘হ্যাঁ, আগে ও সেভাবে গোল করতে পারত না। কিন্তু টুর্নামেন্টের দুই ম্যাচে তো তিন গোল দিয়েছে! গত বিশ্বকাপে কলম্বিয়ার হামেস রদ্রিগেস যদি সর্বোচ্চ গোলদাতা হতে পারেন, তাহলে এবার চেরিসভ নয় কেন? আর মেসি-নেইমাররা এখনো গোল করতে পারেননি। শুধু রোনালদোই করছেন।’\nতখনো পর্যন্ত ব্রাজিলের নেইমার গোলের খাতা খোলেননি। কোস্টারিকার বিপক্ষে ম্যাচের ইনজুরির সময়ের শেষ মুহূর্তে করেছেন টুর্নামেন্টে নিজের প্রথম গোল। আর্জেন্টিনার লিওনেল মেসি প্রথম দুই ম্যাচে গোলশূন্য। পর্তুগালের ক্রিস্তিয়ানো রোনালদো অবশ্য রয়েছেন বিস্ফোরক শ্রেষ্ঠত্বে। প্রথম ম্যাচে স্পেনের বিপক্ষে হ্যাটট্রিকের পর মরক্কোর বিপক্ষে আরেক গোল। চেরিসভের তিন গোলে রুশ জাতীয়তাবাদের চেতনায় সাংবাদিককুল যতই উচ্ছ্বসিত হোন না কেন, শেষ পর্যন্ত তাঁর সর্বোচ্চ গোলদাতা হওয়ার আশাটা বড্ড বাড়াবাড়ি।\nবিশ্বকাপের আবহে আবার ‘গোল্ডেন বুট’-এর লড়াইয়ে মেসি-রোনালদোকে ফেভারিট ধরা বাড়াবাড়ি ছিল না মোটেও। ইনজুরি কাটিয়ে ফেরা ব্রাজিলের নেইমার হয়তো ছিলেন সম্ভাবনার ব্র্যাকেটবন্দি। রাশিয়া বিশ্বকাপের সবচেয়ে বড় তারকা তো এই তিনজন। চার বছর আগের আসরেও তা-ই ছিল। পর পর দুটি বিশ্বকাপের আবহে সেরা তারকার সম্ভাব্য ত্রয়ী একই—এমনটা ইতিহাসে খুঁজে পাওয়া যাবে না। আর এই ত্রিমূর্তির রাশিয়া বিশ্বকাপ শুরু হলো আবার ভিন্ন ভিন্নভাবে।\nরোনালদোর দুর্দান্ত। নেইমারের গড়পড়তা। মেসির বড্ড বাজে।\nপর্তুগালের সম্রাটের বিশ্বকাপের এমন শুরু খানিকটা চমক জাগানিয়া। বিশেষত গেল আসরের পারফরম্যান্সের কথা মাথায় রাখলে। ২০০৬, ২০১০, ২০১৪ বিশ্বকাপেও গোল করেছেন রোনালদো। কিন্তু কোনোবারই একটির বেশি নয়। তিন বিশ্বকাপের ১৩ ম্যাচ মিলিয়ে তাঁর গোল ছিল তিনটি। সেখানে কিনা এবার প্রথম ম্যাচেই তিন গোল! সেটিও স্পেনের মতো দলের বিপক্ষে। অবিশ্বাস্য ফ্রি-কিকে হ্যাটট্রিক পূর্ণ করা গোলটি চলতি বিশ্বকাপের অন্যতম হাইলাইট হয়ে থাকবে। মরক্কোর বিপক্ষে লক্ষ্যভেদেও গোলক্ষুধার্ত এক সেন্টার ফরোয়ার্ডের প্রতিচ্ছবি।\nগেল ১০ বছর ধরে যাঁর সঙ্গে তাঁর শ্রেষ্ঠত্বের দ্বৈরথ, সেই মেসির মধ্যে এই ক্ষুধার প্রকাশটাই দেখা যাচ্ছে না চলতি বিশ্বকাপে। এ জন্য অবশ্য তাঁর সতীর্থদের কাঠগড়ায় দাঁড় করিয়েছেন আর্জেন্টিনার কোচ হোর্হে সাম্পাওলি। কিন্তু মেসি নিজেও তো প্রথম ম্যাচে পেনাল্টি থেকে গোল করতে পারেননি! ক্রোয়েশিয়ার বিপক্ষে ছিলেন নিজের ছায়া হয়ে। ম্যাচ শেষ হওয়ার সঙ্গে সঙ্গে কারো দিকে না তাকিয়ে সোজা হেঁটে ঢুকে গেছেন ড্রেসিংরুমে। ক্রোধের স্পষ্ট বহিঃপ্রকাশ ছিল সেখানে। শুধু তো আর্জেন্টিনার বিশ্বকাপ জয়ের স্বপ্ন না, ‘ফিফা দ্য বেস্ট’ বা ‘ব্যালন ডি’অর’-এর মতো ব্যক্তিগত শ্রেষ্ঠত্বের মুকুট জয়ের আশাও তো কমে যাচ্ছে তাঁর ক্রমেই।\nগেল ১০ বছরে ওই পুরস্কারগুলো এ দুজনেরই সম্পত্তি। সমান পাঁচবার করে তা জেতেন মেসি-রোনালদো। এবারের লড়াইয়ে এমনিতে পর্তুগিজ মহাতারকা এগিয়ে আছেন রিয়াল মাদ্রিদকে চ্যাম্পিয়নস লিগ জিতিয়ে। আর বিশ্বকাপে গড়পড়তা এক দল নিয়েও অমন দুর্দান্ত শুরুর পর ব্যালন ডি’অরের লড়াইয়ে রোনালদো এগিয়ে গেলেন আরো।\nদুজনের সেই আধিপত্যে পরের প্রজন্মে ভাগ বসানোর মতো ফুটবলারদের তালিকায় সবার ওপরেই থাকে নেইমারের নাম। অনেক দিন ধরেই। কিন্তু প্রত্যাশাকে ধারাবাহিক পারফরম্যান্সে অনূদিত করায় এখনো দক্ষ হয়ে ওঠেননি ততটা। ২০১৪ বিশ্বকাপ শেষ হয়ে যায় ভয়ংকর ইনজুরিতে। এবারও ইনজুরির কারণে সাড়ে তিন মাস বাইরে থাকার পর খেলায় ফিরেছেন। ব্রাজিলের কোচ লিওনার্দো বাচ্চি তিতে তাঁকে আগলে রাখার চেষ্টা করছেন যথাসাধ্য। কিন্তু সুইজারল্যান্ডের বিপক্ষে বাজে পারফরম্যান্সের পর সমালোচনার জ্বালামুখ খুলে যায় ঠিকই। তুলনায় কোস্টারিকার বিপক্ষে উজ্জ্বল ছিলেন অনেক। আর ইনজুরি সময়ের শেষ মুহূর্তে পেয়ে যান পরম প্রার্থিত গোলও।\n১৯৭৪ সালে আফ্রিকার দেশ জায়ারের বক্সিং রিংয়ে হয়েছিল শতাব্দীর অন্যতম সেরা ক্রীড়া দ্বৈরথ—জর্জ ফোরম্যান ও মোহাম্মদ আলীর মধ্যে। ‘দ্য র‌্যাম্বল ইন দ্য জাঙ্গল’ খ্যাত সে লড়াইয়ের আগেই আলী ঘোষণা দিয়েছিলেন বিশ্বচ্যাম্পিয়ন ফোরম্যানের বিপক্ষে নতুন এক কৌশলে লড়বেন তিনি। সে কৌশলটাই ‘রোপ-এ-ডোপ’। রিংয়ে দেখা যায়, শুরুর দিকে প্রতিপক্ষের আঘাতের পর আঘাত হজম করছেন আলী; কিন্তু নিজের মাথা বাঁচিয়ে। তাতে ফোরম্যান আক্রমণে আক্রমণে ব্যতিব্যস্ত করে রাখলেও কাজের কাজ করতে পারছিলেন না; নিজেকে বরং করে ফেলছিলেন ক্লান্ত। সে ক্লান্তির সুযোগ নিয়ে পরের রাউন্ডগুলোয় আধিপত্য আলীর; পরে তো নক আউটই করে দেন বিশ্বচ্যাম্পিয়নকে।\nফুটবল তো আর দুজনের ব্যক্তিগত দ্বৈরথ না। কিন্তু দলীয় খেলার মোড়কেও ওই ব্যক্তিগত লড়াইয়ে শুরুতে পিছিয়ে পরে এগিয়ে যাওয়ার অনেক নজির আছে এখানে। রোনালদো না হয় চার গোল করে সর্বোচ্চ গোলদাতা এবং সেরা খেলোয়াড়ের লড়াইয়ে শুরুতে অনেক এগিয়ে গেছেন। তাই বলে ‘রোপ-এ-ডোপ’ কৌশলে পরে যে প্রবলভাবে ফিরবেন না মেসি-নেইমার, তা কে বলতে পারেন!\nবিশ্বকাপে এই ত্রয়ীর ‘গোল্ডেন বুট’, ‘গোল্ডেন বল’-এর লড়াইয়ে সবে তো মাত্র দুই রাউন্ড শেষ হলো!\nPrevসিলেটসহ পাঁচ বিভাগে অতিভারী বৃষ্টিপাতের সম্ভাবনা\nNextবালাগঞ্জে লেগুনার ধাক্কায় জেলে নিহত


হিজরী নববর্ষ : রাসূল (দ.) এর ত্যাগের ঐতিহাসিক স্মারক\nহিজরী নববর্ষ : রাসূল (স.) এর ত্যাগের ঐতিহাসিক স্মারক\nহিজরী নববর্ষ মুসলিম জাতির এক অনন্যোজ্জ্বল গৌরবগাঁথা ও ইতিহাসের দিন। নিজেদের অস্তিত্বের কথা স্মরণ করিয়ে দিয়ে বিশ্ব মুসলিমকে নব চেতনায় উদ্দীপ্ত করতে হিজরী নববর্ষ অতীব গুরুত্বপূর্ণ। মুসলমানদের সংস্কৃতি ও ঐতিহ্যের ধারাবাহিকতায় সকল আচার অনুষ্ঠান ও ইসলামের গুরুত্বপূর্ণ বিধি-বিধান বা ইবাদত এই হিজরী তারিখের উপর নির্ভরশীল।\nইসলামের পঞ্চম স্তম্ভের গুরুত্বপূর্ণ স্তম্ভ যেমন- রোজা, ঈদ, হজ, ঈদে মিলাদুন্নবী (দ.), লাইলাতুল কদর, লাইলাতুল বরাত, লাইলাতুল মিরাজ, আশুরাসহ সকল ধর্মীয় উৎসব পালন করতে হয় হিজরী তারিখ তথা চাঁদের হিসেবের উপর। তাই ইসলামে এ দিনটি সমগ্র মুসলিম জাতির জন্য এক বিশেষ স্মারক। চাঁদের হিসেবে সমস্ত ইবাদত বন্দেগীর প্রচলন হযরত আদম আলাইহিসসালাম এর সময় থেকে প্রচলিত ছিল। কিন্তু হিজরী বর্ষ বা সন গণনার প্রবর্তন হয় ইসলামের দ্বিতীয় খলিফা হযরত উমর ফারুক (রা.) এর খেলাফতের চতুর্থ বছর (৬৩৮ খিৃষ্টাব্দ) থেকে। তখন তিনি অর্ধ পৃথিবীর শাসনকর্তা ছিলেন। হিজরী সন রাসূল সাল্লাল্লাহু আলাইহি ওয়া সাল্লামের ত্যাগের ঐতিহাসিক স্মারক।\nহিজরী সন আমাদের মনে করিয়ে দেয় কিভাবে অবিশ্বাসীরা রাসূল সাল্লাল্লাহু আলাইহি ওয়া সাল্লামকে পৃথিবী হতে সরিয়ে দিতে মরিয়া হয়ে উঠেছিল। কিন্তু তিনি আজো জাগরূক হয়ে আছেন মুসলিম বিশ্বে। মহররম মাস শুধুমাত্র কারবালার ঘটনা স্মরণ করার মাসই নয় এমাস গুনাহ থেকে বেঁচে থাকার, ত্যাগের, ভালো কাজ করার, খারাপ কাজ হতে বেঁচে থাকার এবং মুসলিম বিশ্বকে নতুন করে গড়ার প্রতিজ্ঞা করার মাস। হিজরী নববর্ষ আমাদেরকে ইসলামের ত্যাগের আদর্শের দিকেই আহবান করে। যেভাবে এল হিজরি সন : হিজরি সনের শুরু রসুল সাল্লাল্লাহু আলাইহি ওয়াসাল্লামের মক্কা থেকে মদিনা হিজরতের সময় থেকে। হিজরি সন কবে চালু হয় তা নিয়ে অবশ্য মতভিন্নতা আছে। একটি মত হলো রসুল সাল্লাল্লাহু আলাইহি ওয়াসাল্লাম মক্কা থেকে মদিনা মুনাওয়ারায় আগমন করেন রবিউল আউয়াল মাসে। ওই সময় থেকে তারিখ গণনা শুরু হয়। রসুলুল্লাহ সাল্লাল্লাহু আলাইহি ওয়াসাল্লামই তারিখ গণনার নির্দেশ দেন। ইমাম জুহরির এমন একটি বর্ণনা মুহাদ্দিস হাকিম তার ইকলিল নামের কিতাবে উল্লেখ করেছেন।\nএ সম্পর্কে সবচেয়ে গ্রহণযোগ্য ভাষ্য হলো দ্বিতীয় খলিফা হজরত উমর (রা.)-এর খেলাফত আমলে হিজরি সনের তারিখ গণনা শুরু হয়। একদা হজরত আবু মুসা আশআরি (রা.) খলিফা হজরত উমর (রা.)-কে পত্র লিখে বলেন, আপনার নির্দেশগুলো আমাদের কাছে এসে পৌঁছলেও এতে তারিখ উল্লেখ নেই। হজরত উমর (রা.) ১৭ হিজরিতে তারিখ নির্ধারণের বিষয়ে পরামর্শ করার জন্য বিশিষ্ট সাহাবায়ে কিরামদের সহযোগিতা চান। এ সম্পর্কে আয়োজিত সভায় সাহাবায়ে কিরামদের কেউ নবুওয়াতের সূচনা থেকে তারিখ গণনার প্রস্তাব দেন। কেউ প্রস্তাব দেন হিজরত থেকে আবার কেউ রসুলুল্লাহ সাল্লাল্লাহু আলাইহি ওয়াসাল্লামের ওফাতের দিন থেকে তারিখ গণনার। সাহাবায়ে কিরামদের এসব প্রস্তাব শোনার পর হজরত উমর (রা.) হিজরতের দিন থেকে ইসলামী তারিখ গণনার পক্ষে বলেন। তিনি যুক্তি দেখান হিজরতের মাধ্যমে সত্য ও মিথ্যার পার্থক্য সূচিত হয়। সাহাবা কিরামরা এ প্রস্তাবকে সাদরে গ্রহণ করেন।\nহিজরতের সময়কে ইসলামী সন গণনার সূচনাকাল ধরা হলেও মহররম মাসকে প্রথম মাস হিসেবে ধরা হয়। কারণ রসুল সাল্লাল্লাহু আলাইহি ওয়াসাল্লাম রবিউল আউয়াল মাসে হিজরত করলেও মক্কা থেকে মদিনা মুনাওয়ারায় যাওয়ার ইচ্ছা প্রকাশ করেছিলেন মহররম মাসে। মহররম মাসকে ইসলামী সন বা হিজরি সনের প্রথম মাস নির্ধারণের পেছনে পবিত্র কোরআনের একটি নির্দেশনা গুরুত্ব পেয়েছে। পবিত্র কোরআনে চারটি মাসকে সম্মানিত বলে ঘোষণা দেওয়া হয়েছে। রাসুল সাল্লাল্লাহু আলাইহি ওয়াসাল্লাম বলেছেন, এ চারটি মাস হলো জিলকদ, জিলহজ, মহররম ও রজব। মহররম মাসে রসুল সাল্লাল্লাহু আলাইহি ওয়াসাল্লাম হিজরতের ইচ্ছা ঘোষণা করায় এবং এ চারটি সম্মানিত মাসের অন্যতম হওয়ায় তা সর্বসম্মতিক্রমে গৃহীত হয়।\nআরেক বর্ণনায় জানা যায়, আল-উকদুদ দিরায়া নামক গ্রন্থে রয়েছে-ইসলামের দ্বিতীয় খলিফা উমর (রা.)-এর শাসনামলে উমর (রা.)-এর কাছে একটি চুক্তিপত্র আনা হয়। সেখানে শাবান মাসের কথা উল্লেখ ছিল। তখন উমর (রা.) বললেন, এটা কি গত শাবান না আগামী শাবান মাস? অতঃপর তিনি তারিখ গণনার নির্দেশ দিলেন এবং রাসুল সাল্লাল্লাহু আলাইহি ওয়া সাল্লামের মদীনায় হিজরতকে কেন্দ্র করে হিজরি সন গণনার সূচনা করেন। এসময় মুহাররমকে প্রথম মাস হিসেবে গণ্য করা হয়। রাসুল সাল্লাল্লাহু আলাইহি ওয়া সাল্লাম হিজরত করেন ৬২২ খ্রিস্টাব্দের ১৬ জুলাই। সেই দিনকে মুহাররম মাসের শুক্রবার হিসেবে ধরে হিজরি সাল গণনা শুরু হয়। উক্ত হিজরি হিসেবের প্রথম প্রয়োগ ঘটে উমর (রা.)-এর শাসনামলের ৩০ জমাদিউল উখরা/ ১৭ হিজরি অর্থাৎ ৬৩৮ খ্রিস্টাব্দের ১২ জুলাই থেকে। এরই ধারাবাহিকতায় আজও হিজরি সন চলে আসছে। হিজরি সন গণনার পূর্বে আরবরা আরবি মাসগুলো ব্যবহার করতেন। অন্যান্য সব সনের মতো হিজরি সনেও ১২টি মাস রয়েছে।\nআল্লাহ তায়ালা ঘোষণা করেন, নিশ্চই আকাশ মণ্ডলি ও পৃথিবী সৃষ্টির দিন থেকেই আল্লাহর বিধানে আল্লাহর নিকট মাস গণনার বারোটি মাস, তন্মধ্যে চারটি সম্মানিত। (সূরা তাওবাহ; আয়াত-৩৬) এ আয়াতের চারটি সম্মানিত মাসকে চিহ্নিত করতে গিয়ে নবী করীম সাল্লাল্লাহু আলাইহি ওয়া সাল্লাম বিদায় হজের সময় মিনা প্রান্তরে দাঁড়িয়ে বলেন, তিনটি মাস হলো জিলকদ, জিলহজ ও মুহররম এবং অপরটি হলো রজব। (তাফসীর ইবনে কাসির)। আমাদের দেশে হিজরি বর্ষ : ফেলে আসা দিনগুলোর গ্নানিকে মুছে ফেলে ও দুঃখ-কষ্ট ভুলে গিয়ে নতুন পরিকল্পনা নিয়ে সামনে এগিয়ে যাওয়ার জন্য নতুন বছরের শুরুর সময়টার গুরুত্ব রয়েছে। মুসলিম হিসেবে হিজরী নববর্ষ উদযাপন কিংবা মুসলিমদের গৌরবের দিনটি পালনের ঐতিহ্য আমাদের সংস্কৃতিতে ব্যাপকতা লাভ করেনি। মুসলিম রাষ্ট্র হিসেবে পরিচিত বাংলাদেশেও তেমন গুরুত্ব দিয়ে দিনটি উদযাপন করা হয় না।\nকয়েকটি ইসলামী সংগঠন এদিন রাষ্ট্রীয় ছুটি ঘোষণার দাবি জানিয়ে আসলেও তা সরকারের উচ্চ পর্যায় পর্যন্ত পৌঁছছে না। তার চেয়েও বড় কথা, বিষয়টি নিয়ে সাধারণ মানুষের মধ্যে সচেতনতা তৈরি করা যায় নি। অনেকে আমরা জানি না যে, মুসলিমদের নববর্ষ কোন মাসে হয়? আবার কেউ হয়তবা হিজরী বর্ষ গণনার সঠিক ইতিহাস জানেন না! হিজরী সনের তারিখের খবরও রাখেন না। এর প্রতি মানুষ আকর্ষণও অনুভব করেন না। আবার ভিন্নমতও রয়েছে। হিজরি সনের প্রথম মাস কারবালার ঔতিহাসিক ঋদয় বিদারক ঘটনার অনন্য স্মৃতি বহন করে চলেছে। মুসলিম বিশ্বে মহরম মাসকে শোকের মাস হিসেবেও চিহ্নিত করা হয়। এ মাসের ১০ তারিখ কারবালা ময়দানে প্রিয় নবী (দ.) এর প্রিয় দৌহিত্র হযরত ইমাম হোসেন (রা.) সহ অসংখ্য সাহাবায়ে কেরাম শাহাদাতের সুধা পান করেছেন নির্মম ইয়াজিদ বাহিনীর হাতে। তাই শোকের এ মাসটির শুরুতে অনেকেই আনন্দ উৎসব উদযাপন করাকে ইসলামের সাথে সাংঘর্ষিক বলেও মনে করেন। তবে অন্যায়, অসত্য ও স্বৈরাচারের কাছে মাথানত না করে ইমাম হোসাইন (রা.) সহযোগীদের নিয়ে কারবালার শিক্ষাই মুসলমানদেরকে যুগে যুগে অন্যায়, অসত্য ও স্বৈরাচারের বিরুদ্ধে সংগ্রামে উৎসাহ যোগায়। এ কারণেই বলা হয়ে থাকে ‘ইসলাম জিন্দা হোতা হ্যায় হার কারবালা কি বাদ’।\nকবি নজরুল ইসলাম লিখেন, ফিরে এলো আজ সেই মোহররম মাহিনা,—— ত্যাগ চাই, মর্সিয়া-ক্রন্দন চাহি না ! তবে আশার কথা হচ্ছে চট্টগ্রামে গত কয়েক বছর ধরে ইসলামী সাংস্কৃতিক অনুষ্ঠান পালনের মধ্য দিয়ে হিজরী নববর্সকে বরণ করে নেয়া হচ্ছে। হিজরী নববর্ষ উদযাপন পরিষদের ব্যানারে প্রথমে ডিসি হিল, তারপরে মুসলিম হল, লালদীঘি ময়দান, শিল্পকলা একাডেমিসহ গ্রামেগঞ্জে প্রায় সব উপজেলায় হিজরী নববর্ষ পালন করা হচ্ছে। কিন্তু শুধু চট্টগ্রামে সীমাবদ্ধ থাকলে, আর একদিন সাংস্কৃতিক অনুষ্ঠান করলেই হিজরী নববর্ষের গুরুত্ব সর্বস্তরে ছড়িয়ে দেয়া যাবে না। এজন্য স্কুল কলেজ, মাদ্রাসার শিক্ষার্থীদের জন্য সচেতনতামূলক অনুষ্ঠানের আয়োজন, পৃথক প্রকাশনা, লেখালেখি, আলোচন সভাসহ বিবিধ কর্মসূচি হাতে নিতে হবে। শুধু গণমাধ্যম নয়, সামাজিক যোগাযোগের মাধ্যমগুলোতেও জোড়ালো ভুমিকা রাখতে হবে। ধর্মীয় সংগঠন ছাড়াও সাংস্কৃতিক ও সামাজিক সংগঠনগুলোকে অনুষ্ঠান আয়োজনে সম্পৃক্ত করতে হবে।\nআরো দেখুনযে ১০ অবস্থায় সালাম দেওয়া উচিত নয়যেসব ভালো কাজের সওয়াব পেতে থাকবেন মৃত্যুর পরওযে দোয়া আমল করলে শয়তান কোন ক্ষতি করতে পারবে নাহঠাৎ বিপদ থেকে রক্ষা পাওয়ার দোআস্ত্রীর দেনমোহর পরিশোধ করার পূর্বে স্বামীর মৃত্যু হলে কী করনীয়?\nপ্রয়োজন আর্কাইভস October 18, 2015\nমানুষের মতোই প্রেমের বাঁধা ফাঁদে আটকে যায় পাখিরাও! অবাক হচ্ছেন তো! ভাবছেন এবার কি অজগুবি গল্প। সম্প্রতি এক সমীক্ষায় এমনটাই তথ্য উঠে এসেছে। এক সমীক্ষায় জার্মানির ম্যাক্স প্ল্যাঙ্ক ইন্সটিটিউট অফ…\nবুকে ব্যথা কেন হয়?\n‘দলের যখন দরকার তখন সাকিব রান করতে পারেনি’


মহররম মর্যাদাসম্পন্ন ও সম্মানিত চার মাসের একটি | daily nayadiganta\nশাইখ ড. আবদুল্লাহ আল-বুআইজান ২৯ সেপ্টেম্বর ২০১৭,শুক্রবার, ০০:০০\nসব প্রশংসা আল্লাহর, যাঁর জন্য আকাশমণ্ডলী ও পৃথিবীর কর্তৃত্ব। তাঁর কাছেই সব বিষয় ফিরে যাবে। প্রশংসা ও গুণকীর্তন শুধু তাঁর। তিনিই টিকে থাকবেন। তিনিই চন্দ্র, সূর্য, রাত ও দিন নিয়ন্ত্রণ করেন।\nমুহাম্মদ সাল্লাল্লাহু আলাইহি ওয়াসাল্লাম সর্বশেষ নবী ও রাসূল। তিনি দায়িত্বশীলতার সাথে তাঁর রিসালাত ও তাঁর ওপর ন্যস্ত আমানত মানুষের কাছে পৌঁছে দিয়েছেন।\nপ্রতিটি সচেতন লোকের দায়িত্ব হলো অনুতপ্ত হওয়ার মতো সময় আসার আগেই জীবনকে সঠিকভাবে কাজে লাগানো। এমন এক সময় আসবে যখন হৃদয় অনুতপ্ত হবে, চোখ অশ্রুসিক্ত হবে। এ বিষয়ের দিকে ইঙ্গিত করে আল্লাহ বলেন,\n‘(আল্লাহর পক্ষ থেকে আকস্মিক শাস্তি এলে) কেউ কেউ বলবে, হায়! আল্লাহর প্রতি আমরা কর্তব্যে যে শৈথিল্য করেছি, তার জন্য আফসোস! আমি তো ঠাট্টা-বিদ্রƒপকারীদের অন্তর্ভুক্ত ছিলাম। অথবা বলবে, আল্লাহ আমাকে পথপ্রদর্শন করলে আমি তো অবশ্যই মুত্তাকিদের অন্তর্ভুক্ত হতাম। অথবা আজাব ও শাস্তি দেখে বলবে, আহা, যদি একবার পৃথিবীতে আমার প্রত্যাবর্তন ঘটত, তবে আমি সৎকর্মপরায়ণ হতাম।’\nহে আল্লাহর বান্দারা! সময় অতিক্রান্ত হবে, জীবনের সময় নির্ধারিতÑ তা-ও নিঃশেষ হয়ে যাবে। কিন্তু দায়িত্ব ও কর্তব্য তো অনেক। দায়িত্ব-কর্তব্যও তো পালন করতে হবে।\nমানুষকে তার জীবন সম্পর্কে জিজ্ঞেস করা হবে, কিভাবে তাকে কাজে লাগিয়েছে। যৌবন সম্পর্কে জিজ্ঞেস করা হবে, তাকে কিভাবে ব্যবহার করেছে। তাকে জীবন সম্পর্কে হিসাবের সম্মুখীন হতে হবে। মনে রাখতে হবে, বয়স যত দীর্ঘই হোক না কেন, সময়ের বিবেচনায় তা খুবই সংক্ষিপ্ত।\n‘আল্লাহ বলবেন, তোমরা পৃথিবীতে কত বছর অবস্থান করেছিলে? তারা বলবে, আমরা অবস্থান করেছিলাম একদিন অথবা দিনের কিছু অংশ। আপনি না হয় গণনাকারীদের জিজ্ঞেস করুন।’\nতিনি বলবেন, ‘তোমরা অল্পকালই অবস্থান করেছিলে, যদি তোমরা জানতে। তোমরা কি মনে করেছিলে, আমি তোমাদেরকে অনর্থক সৃষ্টি করেছি এবং তোমরা আমার কাছে প্রত্যাবর্তিত হবে না?’\nহে আল্লাহর বান্দারা! আল্লাহ আপনাদের উদ্দেশ্যহীন সৃষ্টি করেননি, বরং তিনি জীবন-মৃত্যুকে সৃষ্টি করেছেন এটা যাচাই করার জন্য যে, আপনাদের মধ্যে কর্মের দিক থেকে উত্তম কে?\nআমাদের জন্য সবচেয়ে কঠিন ও অনাকাক্সিক্ষত বিষয় হলো, সময় চলে যাওয়ার পর আফসোস করা। সময় অতিক্রান্ত হলে মৃত্যুর সময় আমাদের দুঃখ ও আফসোস করতে হবে। এ প্রসঙ্গে আল্লাহ বলেন, ‘যখন তাদের কারো মৃত্যু উপস্থিত হয়, তখন সে বলে, হে আমার রব, আমাকে পুনরায় প্রেরণ করো, যাতে আমি সৎকর্ম করতে পারি। না এটি হওয়ার নয়, এটি তো তার একটি কথার কথা। পুনরুত্থান দিবস পর্যন্ত তাদের সামনে থাকবে বারজাখ (নামে এক ভিন্ন জগৎ)।\nতিনি আরো বলেন, ‘হে যারা ঈমান এনেছো, তোমাদের সম্পদ ও সন্তান-সন্ততি যেন তোমাদের আল্লাহর স্মরণ থেকে উদাসীন তরে না রাখে। যাদের এমন অবস্থা হবে, তারাই তো ক্ষতিগ্রস্ত। আমি তোমাদেরকে যে জীবিকা দিয়েছি তা থেকে খরচ করো, মৃত্যু আসার আগে। অন্যথায় মৃত্যু এলে সে বলবে, হে আমার রব, আমাকে আরো কিছুকালের জন্য অবকাশ দিলে আমি দান-সাদকাহ করতাম এবং সৎকর্মপরায়ণদের অন্তর্ভুক্ত হতাম। কিন্তু যখন কারো নির্ধারিত সময় তথা মৃত্যু এসে যাবে, তখন আল্লাহ তাকে অবকাশ দেবেন না। তোমরা যা করো সে বিষয়ে আল্লাহ অবহিত।’\nহে আল্লাহর বান্দারা! জীবনের সময়গুলো কাজের জন্য সুযোগ! এটি আল্লাহ প্রদত্ত নিয়ামত। আমাদের দায়িত্ব হলো এ নেয়ামতের শোকর আদায় করা।\nরাসূল সাল্লাল্লাহু আলাইহি ওয়াসাল্লাম বলেছেন, ‘মানুষের মধ্যে সে-ই ভালো যার বয়স দীর্ঘ হয়েছে, আর কর্মও উত্তম হয়েছে। বিপরীত দিকে সবচেয়ে মন্দ মানুষ হলো, যে দীর্ঘ জীবন পেয়েছে কিন্তু তার কর্ম হয়েছে মন্দ।’\nআল্লাহর নেয়ামতের প্রতি কৃতজ্ঞতা প্রকাশের একটি মাধ্যম হলো, সময়ের নেয়ামতকে কাজে লাগানো। রাসূল সাল্লাল্লাহু আলাইহি ওয়াসাল্লামের প্রদর্শিত পন্থায় আল্লাহর আনুগত্যের মধ্য দিয়ে জীবন কাটানো।\nপক্ষান্তরে আল্লাহর নেয়ামতের প্রতি অকৃতজ্ঞতা হলো সময় ও জীবনকে আল্লাহর নাফরমানি ও অবাধ্যতায় কাটানো। আর এর পরিণতি হবে আফসোস, অনুতপ্ততা ও আল্লাহর পক্ষ থেকে শাস্তি।\n‘যে অণু পরিমাণ ভালো কাজ করবে, সে তা দেখতে পাবে। আর যে অণু পরিমাণ মন্দ কাজ করবে, সে তা দেখতে পাবে।’\nহে মুসলিম সমাজ! হিজরি সনের প্রথম মাস হলো মহররম। আল্লাহ বলেন, নিশ্চয়ই আকাশমণ্ডলী ও পৃথিবী সৃষ্টির দিন থেকেই আল্লাহর বিধানে আল্লাহর নিকট মাসের সংখ্যা বারোটি, তন্মধ্যে চারটি অতি মর্যাদাসম্পন্ন। এটি সুপ্রতিষ্ঠিত বিধান। সুতরাং এসব মাসে তোমরা নিজেদের ওপর জুল্মু করবে না।’\nআবুবকর রাদিআল্লাহু আনহু থেকে বর্ণিত। নবী সাল্লাল্লাহু আলাইহি ওয়াসাল্লাম বলেছেন, আকাশমণ্ডলী ও পৃথিবী সৃষ্টির দিন থেকেই সময় একই নিয়মে আবর্তিত হচ্ছে। বছর বারো মাসে। তন্মধ্যে চার মাস সম্মানিত ও মর্যাদাসম্পন্ন। তিনটি হলো, পরপর আর সেগুলো হচ্ছেÑ জুলকা’দাহ, জুলহিজ্জাহ ও মহররম। আরেকটি হলো রজব। (বুখারি ও মুসলিম)\nহে আল্লাহর বান্দারা! আমাদের রাসূল মুহাম্মদ সাল্লাল্লাহু আলাইহি ওয়াসাল্লামের নির্দেশনা অনুযায়ী এ মাসের প্রতি সম্মান প্রদর্শনের মাধ্যম হলো আশুরার সিয়াম পালন। আশুরা হলো মহররমের দশম তারিখ।\nআবদুল্লাহ বিন আব্বাস রা: থেকে বর্ণিত। নবী সাল্লাল্লাহু আলাইহি ওয়াসাল্লাম মদিনায় এসে দেখলেন, ইহুদিরা আশুরা দিবসের সিয়াম পালন করছে। তাদেরকে এর কারণ জিজ্ঞেস করা হলে তারা বলল, এ দিনে আল্লাহ ফেরাউনের বিরুদ্ধে মূসা আলাইহিস সালাম ও বনি ইসরাঈলকে বিজয় দিয়েছিলেন। এর সম্মানে আমরা সিয়াম পালন করি।\nরাসূল সাল্লাল্লাহু আলাইহি ওয়াসাল্লাম বললেন, ‘তোমাদের তুলনায় মূসার সাথে তো আমার অধিকার বেশি।’ এরপর তিনি এ দিন রোজা রাখার জন্য আদেশ করলেন। (বুখারি ও মুসলিম)\nসহিহ মুসলিমে বর্ণিত হয়েছে, রাসূল সাল্লাল্লাহু আলাইহি ওয়াসাল্লাম বলেছেন, ‘আশুরা দিবসের সিয়াম তথা রোজা সম্পর্কে আল্লাহর কাছে আমি এমনটি আশা করি যে তিনি বিগত এক বছরের গুনাহ ক্ষমা করে দেবেন।’\nরাসূল সাল্লাল্লাহু আলাইহি ওয়াসাল্লাম আশুরা তথা মহররমের দশম তারিখে রোজা রেখেছেন এবং রোজা রাখার জন্য আদেশ করেছেন। শেষ জীবনে তিনি একবার বলেছিলেন যে, আগামী বছর ইনশাআল্লাহ নবম তারিখও রোজা রাখব। আগামী বছর আসার আগেই তিনি মৃত্যুবরণ করেন। (সহিহ মুসলিম)\nইহুদিদের আমলের বিপরীতে দশম ও নবম তারিখে রোজা রাখা সর্বোত্তম।\nহে মুসলিম সমাজ! বিদআতÑ একটি ফিতনাহ তথা দ্বীনের মধ্যে বিশৃঙ্খলা। রাসূল সাল্লাল্লাহু আলাইহি ওয়াসাল্লাম বলেছেন, ‘নিকৃষ্ট বিষয় হলো দ্বীনের মধ্যে উদ্ভাবিত নতুন বিষয় তথা বিদআত। সব বিদআতই ভ্রান্ত, আর সব ভ্রান্তির পরিণাম হলো জাহান্নাম।’\nমজবুত অবলম্বনকে আঁকড়ে ধরুন। আর তা হলো সিরাতে মুস্তাকিমÑ সরল ও দৃঢ় পথ। ‘তোমরা বহু পথের অনুসরণ করো না। বহু পথের অনুসরণ তোমাদের আল্লাহর (মূল) পথ থেকে সরিয়ে দেবে।’\nহে আল্লাহর বান্দারা! সতর্কতা অবলম্বন করুন। আল্লাহর কিতাব ও আপনাদের নবীর হেদায়াতকে আঁকড়ে ধরুন। এটিই আপনাদের জন্য যথেষ্ট।\n‘তোমার প্রতি যে ওহিই প্রেরণ করা হয়েছে, তা আঁকড়ে ধরো। নিশ্চয়ই তোমার অবস্থান হচ্ছে সিরাতে মুস্তাকিমÑ সরল ও দৃঢ় পথের ওপর। এটি তোমার ও তোমার জাতির জন্য উপদেশ। শিগগিরই তোমাদের জিজ্ঞাসাবাদ করা হবে।’\nহে আল্লাহ! হারামাইনের দেশ ও মুসলিমদের সব দেশকে হিফাজত করো। হে আল্লাহ! খাদিমুল হারামাইন ও তার উত্তরাধিকারকে নিজ দেশ ও তোমার বান্দাদের স্বার্থে কাজ করার তাওফিক দাও। ইসলাম ও মুসলিমদের কল্যাণে কাজ করার তাওফিক দাও। হে আল্লাহ! তুমি মিয়ানমারের মুসলিমদের হয়ে যাও। তাদের রক্তপ্রবাহ বন্ধ করো। শিগগিরই তাদের সঙ্কট থেকে মুক্ত করে দাও।


২ কোটি টাকা জঙ্গি অর্থায়ন, একজন গ্রেপ্তার | বিশ্ব | DW | 08.08.2017\nপ্রায় দুই কোটি টাকা জঙ্গি অর্থায়নের অভিযোগে মোশতাক খা নামে একজনকে গ্রেপ্তার করেছে বাংলাদেশ পুলিশের অপরাধ তদন্ত বিভাগ সিআইডি৷ তুরস্ক থেকে একটি এনজিওর নামে ঐ টাকা এনে জঙ্গি অর্থায়নের কাজে লাগানো হয়েছে বলে ধারণা সিআইডির৷\nসোমবার রাত ৮টার দিকে ২৬ বছরের মোশতাক খাকে সিলেটের হবিগঞ্জ থেকে আটক করা হয়৷ মঙ্গলবার সকালে তাকে ঢাকায় সিআইডি সদর দপ্তরে আনা হয়৷ সংবাদ সম্মেলনে জানানো হয়, ১০ বছর আগে অবৈধভাবে তুরস্ক যান মোশতাক৷ তুরস্কে তিনি বিভিন্ন সন্ত্রাসী সংগঠনের সঙ্গে যুক্ত ছিলেন৷ বিদেশে থেকেই বিভিন্ন প্রতিষ্ঠান, এনজিও, গার্মেন্টস ও ব্যক্তির নামে বিপুল পরিমাণ অর্থ লেনদেন করেন তিনি৷ দেশে ফেরেন পাঁচ বছর আগে৷ এর পর থেকে আটটি প্রতিষ্ঠান ও একাধিক ব্যক্তির মাধ্যমে এক কোটি ৮৯ লাখ টাকা লেনদেন করেছেন মোশতাক৷\nসিআইডি-র বিশেষ পুলিশ সুপার মোল্যা নজরুল ইসলাম ডয়চে ভেলেকে জানান, ‘‘মোশতাক তুরস্কে গিয়ে মাদ্রাসায় পড়াশুনা করেছে৷ ২০১৪ সালে তার বিরুদ্ধে জঙ্গি সংশ্লিষ্টতার অভিযোগে মামলা হয়৷ তার ফেসকুকের আইডি থেকে তাকে শনাক্ত করা হয়৷ দেশে আল কাওসার নামে নিবন্ধনহীন একটি এনজিও পরিচালনা করতেন মোশতাক৷ এই এনজিওর মাধ্যমে ২০১৪ সালের জুন থেকে ২০১৫ সালের জানুয়ারি মাসে ওই টাকা তুরস্ক থেকে আনা হয়৷ ব্যাংকিং চ্যানেলে টাকা আনা হলেও বাংলাদেশ ব্যাংকের অনুমতি নেয়া হয়নি৷ ইসলামী ব্যাংকের মাধ্যমে সে এই টাকা আনে৷''\n‘মোশতাকের বিরুদ্ধে পাঁচটি মামলার সন্ধান পাওয়া গেছে’\nপ্রাথমিক জিজ্ঞাসাবাদে যাদের মাধ্যমে বাংলাদেশে এই টাকা বিতরণ হয়েছে, তেমন কিছু প্রতিষ্ঠানের নাম বলেছে মোশতাক৷ টাকা আনার পরই তা দ্রুত বিতরণ করা হয় বলে জানায় সিআইডি৷\nসিআইডি জানায়, ‘‘মোশতাকের বিরুদ্ধে পাঁচটি মামলার সন্ধান পাওয়া গেছে৷ এগুলোর মধ্যে রয়েছে বিস্ফোরক, বিশেষ ক্ষমতা আইন ও মারামারির মামলা৷ তুরস্কে যাওয়ার আগে সে ইসলামি রাজনীতির সঙ্গে জড়িত ছিল বলেও জানা গেছে৷ টাকা লেনদেনের উৎস সম্পর্কে সদুত্তর দিতে না পারায় মানি লন্ডারিংয়ের মামলায় তাকে গ্রেপ্তার করা হয়েছে৷''\nমোল্যা নজরুল জানান, প্রাথমিক জিজ্ঞাসাবাদে ওই টাকা বিভিন্ন ব্যক্তি এবং প্রতিষ্ঠানকে দানের কথা জানিয়েছে মোশতাক৷ ‘‘সেইসব ব্যক্তি এবং প্রতিষ্ঠান চিহ্নিত করে আমরা জঙ্গি অর্থায়নের তদন্তের গভীরে যেতে চাই৷ আমরা জানতে পেরেছি সে তার বাড়ি হবিগঞ্জ এলাকায় জামায়াতের রাজনীতির সঙ্গে জড়িত ছিল৷ সরাসরি কোনো জঙ্গি সংগঠনের সঙ্গে সে জড়িত কিনা এবং কোনো জঙ্গি সংগঠনকে সরাসরি অর্থ দিয়েছে কিনা তা তদন্ত করে দেখা হচ্ছে৷ তবে প্রাথমিকভাবে মনে হচ্ছে সে জঙ্গি অর্থায়নের সঙ্গে জড়িত৷''\nএদিকে ঢাকায় এক অনুষ্ঠানে পুলিশের কাউন্টার টেরোরিজম অ্যান্ড ট্রান্সন্যাশনাল ক্রাইম ইউনিটের প্রধান মনিরুল ইসলাম জানিয়েছেন, যেসব জঙ্গি বিদেশে পলাতক রয়েছে, তাদের ধরতে ইন্টারপোলের সহায়তা নেওয়া হবে৷ ‘‘আমরা এরই মধ্যে বিদেশে অবস্থানরত বাংলাদেশি জঙ্গিদের একটি অংশকে চিহ্নিত করতে পেরেছি'', বলছেন মনিরুল৷\n‘বিদেশি অর্থায়ন কমা মানেই জঙ্গি তৎপরতা বন্ধ নয়'\nসন্ত্রাস দমন ও সন্ত্রাসী কর্মকাণ্ডে অর্থায়ন বন্ধে জাতীয় ও আন্তর্জাতিক পর্যায়ে উল্লেখযোগ্য সফলতা অর্জন করেছে বাংলাদেশ, জানাচ্ছে সিআরআই৷ তাদের কথায়, ২০১৬ সার সন্ত্রাস বিরোধী অর্থায়ন সূচকে বাংলাদেশের অবস্থান বেশ ভালো৷ (20.09.2016)\nঢাকার এক রেস্তোরাঁয় বিদেশি অতিথিদের যাওয়ায় নিষেধাজ্ঞা\nঢাকার উত্তরায় অবস্থিত একটি রুফটপ বার্বিকিউ রেস্টুরেন্ট বিদেশি অতিথিদের জন্য তাদের দরজা বন্ধ করে দিয়েছে৷ জঙ্গি হামলার ভয়ে এই সিদ্ধান্ত নেয়া হয়েছে বলে বৃহস্পতিবার জানান রেস্টুরেন্টটির মালিক৷ (06.07.2017)\nবাংলাদেশে ফরাসি নাগরিক আটকের রহস্য কী?\nবাংলাদেশের উপকূলবর্তী জেলা কক্সবাজারের কারাগারে গত এক সপ্তাহ ধরে আটক ফরাসি নাগরিক মুসা ইবনে ইয়াকুব৷ টেকনাফে রোহিঙ্গা শরণার্থী ক্যাম্পে ‘সন্দেহজনক’ কাজ করার অভিযোগে পুলিশ তাঁকে আটক করে৷ (28.12.2015)\nকি-ওয়ার্ডস বাংলাদেশ, জঙ্গি, মোশতাক খা, সিআইডি, পুলিশ, মোল্যা নজরুল ইসলাম\nচরমপন্থি সাজিয়ে আত্মসমর্পণ! 29.04.2019\nপাবনায় চরমপন্থিদের আত্মসমর্পণ নিয়ে প্রশ্ন উঠেছে৷ আত্মসমর্পণকারীদের একজন অভিযোগ করেছেন যে, তাকে চরমপন্থি সাজিয়ে আত্মসমর্পণ করানো হয়েছে৷


পর্নো শিশুদের ভবিষ্যত যৌন জীবন ধ্বংস করছে\nশুক্রবার, ২৪ মে ২০১৯ ০৭:১৬:১৪ অপরাহ্ন\nরবিবার, ১১ সেপ্টেম্বর, ২০১৬, ০২:৫০:০১\nআন্তর্জািতক ডেস্ক: অ্যালিসনের এক চিকিৎসক বন্ধু যখন তাকে বললেন, তার ১৩ বছর বয়সী ছেলেটি নিশ্চয়ই অনলাইনে পর্ন দেখছে তখন তার খুবই রাগ হয়। অ্যালিসন বলেন, “এতে আমি মারাত্মকভাবে আহত হই। কারণ আমি ভেবেছিলাম, সে কেন ওটা করবে? এটি একটি পথভ্রষ্ট আচরণ। আর সে তো পথভ্রষ্ট নয়।”\nঅ্যালিসন এখন জানেন যে, যৌন চিত্রাবলী দেখতে চাওয়াটা ছেলেদের একটা স্বাভাবিক বিষয়। এমনকি যুক্তরাজ্যে ছেলেদের অনলাইনে প্রথম পর্ন ছবি দেখার গড় বয়স মাত্র ১১! আর একটু বেশি বয়সী ছেলেদের জন্য অলাইনে পর্ন দেখা এখন ডালভাতে পরিণত হয়েছে! ১৩-১৮ বছর বয়সী ৩ হাজার বালকের ওপর পরিচালিত এক জরিপে দেখা গেছে, তাদের ৮১ শতাংশই অনলাইনে পর্ন দেখেছে।\nঅ্যালিসন এবং ডিয়ানা পুসিও ডিজিটাল যুগে পর্ন এবং অন্যান্য ইস্যুতে বাবা-মায়েদের কর্তব্য নিয়ে একটি বই লিখেছেন। বইটিতে এই পরিস্থিতির দুটি প্রধান ফলাফল নিয়ে কথা বলা হয়। প্রথমত, এই পরিস্থিতি নির্দেশ করে স্বাস্থ্যকর যৌন আচরণ সম্পর্কে ছেলেমেয়েদের সঙ্গে তাদের আরো অল্প বয়সেই পরিবারের গণ্ডির মধ্যেই আলাপ-আলোচনা শুরু করতে হবে।\nদ্বিতীয়ত, অনলাইন পর্নোগ্রাফির ছড়াছড়ির কারণে স্বাস্থ্যকর যৌন আচরণ সম্পর্কে আলোচনা এখন আরো বেশি জরুরি হয়ে উঠেছে। কারণ ছেলে-মেয়েরা এখন সহজেই মোবাইলে পর্ন দেখতে পারছে।\nঅ্যালিসন এবং ডিয়ানা বলেন, এই প্রজন্মের জন্য একটি বড় ঝুঁকি হলো অনলাইন পর্নোগ্রাফি ছেলেদের যৌন সংবেদনশীলতা এবং তাদের ভবিষ্যত দাম্পত্য সম্পর্ক ধ্বংস করতে পারে।\nমেয়েরা এতো অল্প বয়সে পর্নোগ্রাফিতে আগ্রহী নয়। তথাপি তারাও ঝুঁকিতে রয়েছে; বিশেষ করে তাদের পুরুষ সঙ্গী বা ভবিষ্যত পুরুষ সঙ্গীর দিক থেকে। কারণ অনলাইনে পর্নোগ্রাফি দেখার ফল তাদের পুরুষ সঙ্গীরা যৌনতায় সন্তুষ্টির ব্যাপারে নিজেদের মনে ভুল ধারণা বা আদর্শ লালন করতে পারেন।\nএর কিছু সুদূরপ্রসারি পরিণতি রয়েছে। আর বেশিরভাগ বাবা-মায়েরই এ ব্যাপারে যথেষ্ট জানা-শোনা নেই। কিন্তু এখনকার ছেলেমেয়েরা অনলাইনে যে ধরনের পর্নোগ্রাফি দেখছে তা ৭০ এবং ৮০-র দশকের প্রজন্ম যে ধরনের পর্নোগ্রাফির সঙ্গে পরিচিত ছিলেন তার চেয়ে সম্পূর্ণতই ভিন্ন। আমরা শুধু হার্ডকোর ইমেজ সম্পর্কেই বলছি না। এখনকার বেশিরভাগ পর্ন ভিডিওতে শুধু পুরুষদের যৌন সন্তুষ্টির ওপরই ফোকাস করা হয় বেশি। বিশেষ করে নারীদের দিয়ে মৌখিক যৌনতার মাধ্যমে পুরুষদের সন্তুষ্টি অর্জনের চিত্র তুলে ধরার ওপরই বেশি মনোযোগ দেওয়া হচ্ছে।\nপর্ন ছবিতে উপস্থাপিত নারীদের বেশিরভাগের স্তনযুগলই সার্জারির মাধ্যমে অতিরিক্ত বড় করে উপস্থাপন করা হচ্ছে। আর নারীদের জননাঙ্গে কোনো লোমের উপস্থিতিও দেখা যায় না। এ ধরনের বৈশিষ্টকেই নারীদের একমাত্র স্বাভাবিক বৈশিষ্ট হিসেবে উপস্থাপন করার মাধ্যমে পর্নোগ্রাফি ছেলেদের মধ্যে তারা যেসব নারীদের সঙ্গে দাম্পত্য সম্পর্কে আবদ্ধ হবেন সেসব নারীদের ব্যাপারে অবাস্তব সব প্রত্যাশা সৃষ্টি করছে।\nশুধু পর্নোগ্রাফির চিত্রগুলোই নয় বরং পর্নোগ্রাফিতে ব্যবহৃত ভাষাও বিপজ্জনক। যেমন, “নেইলড বা পেরেক বিদ্ধ করা”, “হ্যামারড বা হাতুড়ি দিয়ে থেতলানো”, “স্ক্রুড বা নাট-বল্টু লাগানো”, “পুমেলড বা মুষ্টিবিদ্ধ করা”। আর এই শব্দগুলো মূলত নারীদের উদ্দেশেই ব্যবহার করা হয়।\n২০১৪ সালের এক জরিপে দেখা গেছে, তরুণীদের ৭৭ শতাংশই বলেছেন, তারা অনুভব করছেন পর্নোগ্রাফি মেয়েদের বা অল্প বয়সী নারীদের একটি বিশেষ ধরনের চেহারার অধিকারী হওয়ার ব্যাপারে মানসিকভাবে চাপ প্রয়োগ করছে। আর ৭৫% বলেছেন, পর্নোগ্রাফি তাদেরকে বিশেষ এক ধরনের আচরণে অভ্যস্ত হতে মানসিকভাবে চাপ প্রয়োগ করছে। আর মলদ্বার দিয়ে যৌন সঙ্গমের মতো বিকৃত একটি আচরণকেও ক্রমাগত একটি স্বাভাবিক যৌন আচরণ হিসেবে উপস্থাপন করা হচ্ছে পর্নোগ্রাফিতে।\nঅ্যালিসন এবং ডিয়ানা তাদের বইয়ে আরো উল্লেখ করেন, এখন ১২ থেকে ১৩ বছর বয়সেই ছেলেরা উগ্র পুরুষালি আচরণ শুরু করছে। অ্যালিসন বলেন, “আমরা কিশোরী মেয়েদের সঙ্গে কথা বলে জানতে পেরেছি তাদের ছেলে বন্ধুরা একেকজন সত্যিকার অর্থেই বিশ্বপ্রেমিক বা নারীশিকারী পুরুষ হয়ে উঠেছে। এরা অসংখ্য মেয়ের সঙ্গে প্রেম-যৌনতার সম্পর্ক করে তা নিয়ে আবার গর্বও প্রকাশ করে।”\nপুরুষালি, নারীবিদ্বেষী ও বর্ণবাদি ভাষা এবং দৃষ্টিভঙ্গিতেও সয়লাব হয়ে থাকে পর্ন ছবিগুলো। অ্যালিসন এবং ডিয়ানা ছেলেরা প্রতিদিন যেসব পুরুষালি শব্দ ব্যবহার করে আর মেয়েরা তা শুনেও না শোনার ভান করে সেসবের একটি তালিকাও করেছেন। মেয়েরা হেঁটে যাওয়ার সময় ছেলেরা প্রায়ই যে কথাটি বলে, “তুমি কী করবে?” “আমি করতাম”। “তার হাঁটুর ওপর, আর ওটাই তার নিয়তি”। “আমি তাকে ধ্বংস করব”। “সে শুধুই একটি যৌনতার বস্তু”।\nসুতরাং শিশুদেরকে বাবা-মায়েদের দিক থেকে কী শিক্ষা দেওয়া উচিত এবং কীভাবে তারা সেটি করবেন? অ্যালিসন এবং ডিয়ানা আরএপি বা রেইজিং অ্যাওয়ারনেস অ্যান্ড প্রিভেনশন (সচেতনতা তৈরি এবং প্রতিরোধ) শিরোনামে একটি প্রকল্পের অধীনে স্কুলে কয়েকটি ওয়ার্কশপ পরিচালনা করছেন। এতে শিক্ষার্থীদেরকে অনলাইন পর্নোগ্রাফির বিষয়ে তারা কখনো পরিবারের সঙ্গে আলোচনা করেছিল কিনা জিজ্ঞেস করা হয়। উত্তরে একটি ক্ষুদ্র অংশই হাত তুলে হ্যাঁ সুচক জবাব দিয়েছে।\nঅ্যালিসন বলেন, শিশুদের সঙ্গে বয়ঃসন্ধিকালের শুরুতেই অর্থাৎ ১০ বছর বয়সেই স্বাস্থ্যকর যৌন আচরণের ব্যাপারে খোলামেলা আলাপ-আলোচনা শুরু করা উচিত। বাচ্চাদেরকে যে বিষয়টি পরিষ্কার করে বুঝাতে হবে তা হলো, অনলাইনে পর্নোগ্রাফিতে তারা যে ধরনের যৌন আচরণ দেখে তা বাস্তবতা থেকে অনেক দূরে। তার সঙ্গে বাস্তব যৌন অভিজ্ঞতার কোনো মিল নেই। নারী-পুরুষের বাস্তব সম্পর্কের ঘনিষ্ঠতার উপাদানগুলো- চুমু, জড়িয়ে ধরা এবং শারীরিকভাবে একাকার হয়ে যাওয়ার মতো অন্তরঙ্গ ও হৃদ্যতাপূর্ণ আচরণগুলো পর্নোগ্রাফিতে সবসময়ই পুরোপুরি অনুপস্থিত থাকে।\nবাবা-মায়েরা যদি তাদের শিশুদের সঙ্গে স্বাস্থ্যকর যৌন আচরণ নিয়ে খোলামেলা কথা বলার জন্য যথেষ্ট সাহস দেখাতে পারেন তাহলে নিঃসন্দেহে তাদের কথাগুলো ওজনদার হয়ে থাকে। অ্যালিসন ও ডিয়ানার বইয়ে যেসব ছেলেদের সঙ্গে তাদের বাবা-মায়েরা স্বাস্থ্যকর যৌন আচরণ নিয়ে কথা বলেছেন, সেসব ছেলেরা তাদের বাবা-মায়ের কথা মনে রেখেছে। ১১ বছর বয়সী এক ছেলে বলেছে, “আমার বাবা আমাকে বলেছেন, পর্নোগ্রাফিতে যেভাবে দেখানো হয় দৈহিক মিলনের সময় নারীদের সঙ্গে সেভাবে আচরণ করো না। কারণ নারীরা আসলে ওরকম নির্দয় আচরণ পছন্দ করেন না।” ১২ বছর বয়সী আরেক ছেলে বলেছে, “আমার বাবা আমাকে বলেছেন, সত্যিকার পুরুষরা কখনো পর্নোগ্রাফি দেখে না। তারা নারীদের সঙ্গে সম্পর্কের ব্যাপারে সত্যিকার অর্থেই আত্মবিশ্বাসী হয়ে থাকেন এবং কীভাবে নারীদের যত্ন নিতে হয় তা জানেন।”\nঅ্যালিসন বলেন, সব বাবা-মায়েরাই তাদের শিশুদের রক্ষা করতে চান। আর অনলাইন পর্নোগ্রাফি মূলত কিশোর-কিশোরীদের ক্ষতি করছে বেশি। কারণ এই বয়সীরাই বেশি অরক্ষিত। এরা লুকিয়ে এবং একা একা পর্ন ছবি ও ভিডিও দেখে। অথচ এরা যেসব জিনিস দেখে সেসব মূলত একজন প্রাপ্তবয়স্ক মানুষের জন্য তৈরি করা হয়েছে। যা এদেরকে যৌনতা সম্পর্কে সম্পূর্ণ ভুল ধারণা দেয়।\nতবে ভালো সংবাদ হলো, কিশোর বয়সী ছেলেদেরকে যখন জিজ্ঞেস করা হয়েছে, তোমরা কী একটি ঘনিষ্ঠ, অন্তরঙ্গ এবং পরিপূরক ও সুখি যৌনজীবন চাও? উত্তরে তারা হ্যাঁ সুচক জবাব দিয়েছে। তোমরা যদি তাই চাও তাহলে তোমাদেরকে নারী-পুরুষের সম্পর্কের ব্যাপারে অনলাইন পর্নোগ্রাফি এবং অশ্লীল খেলার মাঠের আনন্দ-বিনোদনের চেয়ে একটু ভিন্নভাবেই ভাবতে হবে।\nঅ্যালিসন বলেন, “আমরা বলি, তোমরা যদি সত্যিকার অর্থেই একটি উপভোগ্য যৌনজীবন চাও তাহলে যুগযুগ ধরে চলে আসা নিয়মগুলোই অনুসরণ কর। তোমাদেরকে যা করতে হবে তা হলো, মেয়েদের সঙ্গে সম্মানের সাথে কথা বলা। কথপোকথনের মধ্য দিয়েই তোমরা দুজনেই কী চাও তা খুঁজে বের করতে হবে। তোমাদেরকে তিনটি বিষয়ে ভাবতে হবে- যে তিনটি বিষয়ের ওপর ভিত্তি করে যে কোনো উপভোগ্য ও সুখি দাম্পত্য অথবা দৈহিক সম্পর্ক গড়ে ওঠে- বন্ধুত্ব, রোমান্স বা প্রেম-ভালোবাসা ও অন্তরঙ্গতা এবং হৃদ্যতা।\nঅ্যালিসন এবং ডিয়ানার মতো শিক্ষকদের জন্য একটি বড় সমস্যা হলো “ল্যাড কালচার” বা পুরুষালি সংস্কৃতির মোকাবেলার কৌশল কী হবে তা খুঁজে বের করা। আর কিশোর বয়সী ছেলেদের জন্যও ধর্ষকামি এবং নারীবিদ্বেষী রসিকতা বা কৌতুক করা থেকে বেরিয়ে আসা এবং যারা এসব করে তাদের মোকাবেলা করাটা একটু কঠিনই বটে। যৌনতা ও নারীদের নিয়ে নোংরা রসিকতা বা কৌতুক এবং আচরণ যে কারো যৌন আচরণ এবং প্রত্যাশার ওপর যে মারাত্মক ক্ষতিকর প্রভাব ফেলে তা বুঝানোটাও একটু কঠিনই বটে।